Yasmin Hani, Alif Hadi enggan terburu-buru
Oleh MOHAMMAD SHAHEMY AZMI

23 April 2022, 1:18 pm
PETALING JAYA – Aktres dan pengacara Yasmin Hani tidak mahu terlalu cepat untuk kembali bercinta walaupun timbul spekulasi dia kini sedang menjalinkan hubungan bersama pelakon, Alif Hadi.
Bercakap kepada Kosmo! Online, Yasmin, 43, bagaimanapun mengakui hubungan antara dia dengan Alif kini dalam fasa mengenali hati budi masing-masing sebelum beralih untuk ke peringkat yang lebih serius.
“Sejujurnya kami baru berkenalan dan ingin mendalami hati budi masing-masing. Kami berdua boleh dikatakan masih dalam peringkat permulaan.
“Masih terlalu awal untuk kami bercinta. Insya-Allah bila hubungan kami nanti sudah ada hala tujunya, kami akan kongsikan perkara baik ini nanti,” kata Yasmin kepada Kosmo! Online.
Ujar pemilik nama lengkap Yasmin Hani Ismail Richardson itu lagi, dia tidak pernah serik untuk kembali bergelar seorang isteri kerana percaya rezeki dan juga jodoh semuanya sudah ditetapkan oleh Allah SWT.
“Serik? Tidaklah, sebab saya percaya rezeki dan juga jodoh sudah ditentukan oleh Allah SWT. Saya hanya mahu berasa gembira termasuk anak-anak.

“Sesiapa pun yang akan bersama saya nanti (lelaki), saya harap dia boleh menerima saya dan anak-anak,” katanya.
Ketika ditanya tentang keistimewaan Alif di matanya, Yasmin mendakwa lelaki sangat penyabar dan menghormati orang lain.
“Namun apa yang buat saya tertarik, Alif tidak memaksa dan sopan,” katanya ketika ditemui pada majlis Tayangan Perdana Program Raya Astro 2022 di Nexus, Bangsar South, semalam.
Sementara itu, Alif, 34, pula mengakui tertarik perwatakan Yasmin yang disifatkan sebagai seorang wanita yang peramah, baik dan manis.
“Saya lihat Yasmin sebagai seorang wanita peramah, baik dan manis. Sedangkan saya sendiri pendiam orangnya.
“Tapi apa-apa pun, saya masih ingin mengenali dirinya. Hani bukan tidak pernah berkahwin sebelum ini. Jadi biarlah kami mengenali hati budi masing-masing,” ujar Alif.
Tidak meletakkan sebarang sasaran terhadap perkenalan mereka, Yasmin dan Alif mahukan yang terbaik dalam hidup masing-masing.
“Seandainya hubungan kami tidak menjadi, tidak mengapa. Jangan gaduh-gaduh. Walaupun saya sudah berumur dan terpaksa menjadi janda sampai bila-bila, yang penting saya gembira,” kata Yasmin.
Terdahulu, hubungan antara Yasmin dan Alif mula hangat diperkatakan selepas masing-masing memuat naik foto bersama-sama dalam Instagram.
Menerusi kapsyen foto berkenaan, Yasmin dan anak-anaknya meluangkan masa berbuka puasa bersama Alif di sebuah hotel di ibu negara.
Alif yang juga seorang duda dalam satu kenyataan mengesahkan mereka saling mengenali hati budi dan mula rapat beberapa bulan lalu.
Sekadar info, Yasmi pernah mendirikan rumah tangga dengan pemuzik, Sha’arin Mohamed Razali pada 2011 dan bercerai pada Disember tahun lalu.
Hasil perkahwinan mereka dikurniakan dua cahaya mata, Noah Ismail Wong, 9, dan Eissa Elzander Wong, 6. – KOSMO! ONLINE


Siasat insiden lelaki dikasari anggota polis
Oleh ISKANDAR SHAH MOHAMED

23 April 2022, 2:43 pm
SHAH ALAM – Polis menyiasat kejadian tular dua anggota pasukan keselamatan itu yang didakwa melakukan kekerasan ketika menahan seorang lelaki, baru-baru ini.
Ketua Jabatan Siasatan Jenayah (JSJ) Selangor, Senior Asisten Komisioner Baharudin Mat Taib berkata, pihaknya mengesan satu video klip berdurasi seminit 25 saat menerusi laman Twitter mengenai dakwaan itu.
Katanya, polis mengesahkan individu di dalam video itu merupakan dua anggota polis dari JSJ negeri yang sedang membuat tangkapan ke atas seorang lelaki tempatan.
“Ekoran kejadian itu, dua laporan polis sudah diterima masing-masing dibuat oleh lelaki dan anggota polis berkenaan.
“Kedua-dua pihak mendakwa mengalami kecederaan ringan ketika proses tangkapan itu dilakukan,” katanya dalam kenyataan hari ini.
Jelas Baharudin, polis sedang menjalankan siasatan menyeluruh mengenai kejadian itu dan kes
diklasifikasikan mengikut Seksyen 323 Kanun Keseksaan.

Sehubungan itu, beliau meminta orang ramai atau saksi bebas yang melihat kejadian itu supaya tampil membantu siasatan dengan menghubungi mana-mana balai polis berdekatan. – KOSMO! ONLINE


Premis hiburan diserbu, penjaga ditahan
Oleh MUHD AFIQ AL-HAFIZ MAT YUSOF

23 April 2022, 1:48 pm
KUALA LUMPUR – Sebuah premis hiburan di sekitar Jalan Tun Sambanthan di sini diserbu awal pagi tadi selepas disyaki menjalankan perniagaan dengan menyalahi undang-undang.
Ketua Polis Daerah Brickfields, Asisten Komisioner Amihizam Abdul Shukor berkata, serbuan tersebut turut berjaya menahan seorang penjaga premis warga tempatan berusia 39 tahun.
“Menerusi serbuan kira-kira pukul 1 pagi itu, polis turut menjalankan pemeriksaan ke atas lapan pelanggan lelaki dan dua pekerja wanita warga tempatan.
“Kita juga telah membuat rampasan seperti mixer berjenama, sebuah komputer riba, mikrofon dan dua keping resit perniagaan,” katanya dalam kenyataan di sini hari ini.
Mengulas lanjut, orang ramai yang mempunyai maklumat berkaitan penyalahgunaan lesen perniagaan kerana menjalankan aktiviti pusat hiburan disarankan menyalurkan maklumat tersebut kepada polis untuk tindakan selanjutnya.
“Pihak Polis memandang serius ke atas sebarang aktiviti pusat hiburan yang menyalahi undang-undang. Maklumat lain berkaitan jenayah boleh disalurkan kepada Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana Balai Polis yang berdekatan.

“Kes ini disiasat di bawah Seksyen 4 Akta Hiburan Wilayah Persekutuan 1992,” ujarnya. – KOSMO! ONLINE


Pasar raya digalak anjur jualan murah bantu pengguna
Oleh MOHD AZLI ADLAN

23 April 2022, 2:46 pm
HULU TERENGGANU – Premis perniagaan terutama pasar raya besar dan pasar raya digalakkan untuk menganjurkan program jualan murah sempena musim perayaan Hari Raya Aidilfitri ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, inisiatif itu bertujuan bagi membantu meringankan beban pengguna menjelang ketibaan hari lebaran berkenaan.
Beliau berkata, setakat ini, sebanyak 12,278 premis perniagaan di seluruh negara telah mengambil bahagian dalam kempen jualan murah terbabit sejak 3 April lalu.
“Mereka boleh membantu meringankan beban pengguna dengan mengurangkan harga pelbagai barangan seperti susu cair, susu formula bayi dan lampin pakai buang pada kadar 10 hingga 20 peratus lebih murah.
“Kita juga telah mempermudahkan prosedur penganjuran jualan murah dengan cukup sekadar menghantar notis bukan seperti kebiasaan iaitu perlu melakukan permohonan rasmi yang akan diluluskan dalam tempoh tujuh hari,” katanya.
Terdahulu beliau ditemui selepas memantau perjalanan Program Jualan Keluarga Malaysia (PJKM) di sebuah pasar raya di Kuala Berang di sini hari ini.

Begitupun, Rosol mengingatkan walaupun proses penganjuran jualan murah dipermudahkan, beliau berharap tiada pengusaha premis perniagaan yang mengambil kesempatan memanipulasi pengguna. – KOSMO! ONLINE


Quartararo dominasi GP Portugal
Oleh KOSMO!

24 April 2022, 9:42 pm
PORTIMAO – Juara dunia, Fabio Quartararo berjaya memenangi perlumbaan pertama pada saingan Kejuaraan Motosikal Dunia (MotoGP) musim ini selepas menjuarai Grand Prix (GP) Portugal sebentar tadi.
Pelumba pasukan Monster Energy Yamaha itu berada dalam kelas tersendiri apabila gagal dicabar oleh mudah mengungguli perlumbaan di Litar Antarabangsa Algarve, Portimao itu.
Tempat kedua GP Portugal menjadi milik pelumba pasukan Pramac Racing, Johann Zarco sementara Aleix Espargaro dari pasukan Aprilia Racing terpaksa berpuas hati menamatkan saingan di tempat ketiga.
Ia adalah kemenangan GP yang pertama buat Quartararo selepas pelumba berusia 23 tahun dari Perancis itu gagal melakukannya dalam empat pusingan perlumbaan sebelum ini. – KOSMO! ONLINE


Video jelas mempromosi budaya LBGT – Yadim
Oleh MOHD. HUSNI MOHD. NOOR

24 April 2022, 11:21 pm
PUTRAJAYA – Yayasan Dakwah Islamiah Malaysia (Yadim) menyifatkan video muzik hari raya menampilkan usahawan kosmetik terkenal baru-baru ini jelas mempromosi budaya songsang lesbian, gay, biseksual dan transgender (LGBT).
Yang Dipertuanya, Nasrudin Hassan berkata, video muzik itu bukan sahaja menganggu sensitiviti rakyat di negara ini bahkan mencemarkan kesucian Bulan Ramadan yang telah memasuki fasa 10 malam terakhir kini.
Beliau berkata, Yadim akui kesal atas penyebaran video itu keraa ia melampaui batasan norma murni masyarakat di Malaysia.
“Tumpuan umat Islam yang sewajarnya diberikan untuk memburu Lailatul Qadar dalam tempoh ini seakan cuba diganggu dengan penyebaran video muzik bertaraf sampah seperti ini.
“Justeru, Yadim mahu Suruhanjaya Komunikasi dan Multimedia (SKMM) mengambil tindakan yang paling tegas terhadap penyebaran video muzik tersebut,” katanya menerusi satu kenyataan hari ini.
Katanya, pihaknya tidak boleh mengizinkan video songsang tersebut dihidangkan sebagai halwa hiburan hari raya di Malaysia terutamanya kepada anak-anak dan golongan muda. -KOSMO! ONLINE


Chelsea ‘berpeluh’ tewaskan West Ham
Oleh KOSMO!

24 April 2022, 11:56 pm
LONDON – Pasukan Chelsea menarik nafas lega selepas mengukuhkan kedudukan ketiga carta Liga Perdana Inggeris (EPL) selepas menewaskan West Ham 1-0 sebentar tadi.
Pada aksi di Stadium Stamford Bridge itu, skuad The Blues kendalian Thomas Tuchel membariskan kesebelasan terbaik dengan jentera serangan diketuai Timo Werner, Kai Havertz dan Mason Mount.
Sementara itu, skuad The Hammers kendalian David Moyes pula merehatkan beberapa pemain utama dengan meletakkan Declan Rice, Antonio dan Jarrod Bowen di bangku simpanan.
Kedua-dua pasukan dilihat gagal memecah kebuntuan pada separuh masa pertama dengan benteng pertahanan kebal daripada mengelakkan gawang dibolosi.
Namun, nasib Chelsea bertambah baik apabila dihadiahkan sepakan penalti pada minit ke-86 selepas Craig Dawson dilayangkan kad merah susulan kekasaran yang dilakukan ke atas Romelu Lukaku.
Pemain tengah The Blues, Jorginho gagal menyudahkan sepakan penalti sepas tendangannya mudah diselamatkan penjaga gol West Ham, Lukasz Fabianski.

Bagaimanapun, tuah ternyata memihak kepada Chelsea selepas pemain gantian, Christian Pulisic meledak gol kemenangan pada masa kecederaan selepas menyudahkan hantaran yang dilakukan oleh Marcos Alonso dan keputusan kekal sehingga wisel penamat. – AGENSI


Mental pemain Perak FC sudah penat
Oleh AZIZAN HASHIM

24 April 2022, 11:34 pm
IPOH – Selesaikanlah segera kemelut dihadapi pasukan.
Itulah kata-kata akhir yang diungkapkan ketua jurulatih Perak FC, Yusri Che Lah ketika mengulas kekalahan 1-3 anak buahnya ketika bertemu Johor Darul Takzim (JDT) II dalam saingan Liga Premier di Stadium Perak, semalam.
Walaupun tidak mengulas lanjut, tetapi kata-kata Yusri pastinya ditujukan kepada pemilik Perak FC, Impact Media & Communication Sdn. Bhd (IMC) yang belum menyelesaikan isu penjualan pasukan.
IMC sebelum ini mengeluarkan kenyataan bahawa Perak FC akan dijual kepada JR Resources and Services Sdn Bhd (JR) hujung minggu lalu tetapi ternyata ia menjadi realiti.
“Pemain saya sudah letih, bukan kerana bermain kerap tetapi memikirkan apa yang mereka lalui sehingga kini.
“Kami sudah tidak sanggup menanggung bebanan dan tekanan ini,”katanya

Apapun Yusri memuji pemain muda Perak itu yang masih terus berjuang dalam semua perlawanan mereka. -KOSMO! ONLINE


43 pelajar selamat asrama terbakar
Oleh ISKANDAR SHAH MOHAMED

24 April 2022, 11:39 pm
KLANG – Seramai 43 pelajar lelaki Sekolah Agama Menengah Tinggi (SAMT) Sultan Hishammuddin di sini, terselamat apabila asrama sekolah itu terbakar malam tadi.
Dalam kejadian kira-kira pukul 9.30 malam itu, tiada kemalangan jiwa dilaporkan dengan semua penghuni sedang menunaikan solat tarawih.
Pengarah Bomba Selangor, Norazam Khamis berkata, pihaknya bergegas ke lokasi kejadian sejurus menerima panggilan kecemasan pukul 9.40 malam.
Katanya, operasi itu disertai sepasukan 29 anggota termasuk pegawai dari Balai Bomba dan Penyelamat (BBP), Kapar, Kota Anggerik, Shah Alam dan Subang.
“Setibanya di lokasi, kebakaran didapati melibatkan asrama di tingkat tiga bangunan sekolah berkenaan.
“Anggota kita bersama beberapa jentera kemudian segera memadamkan api yang sedang marak memusnahkan 70 peratus asrama itu,” katanya dalam kenyataan malam tadi.

Jelas Norazam, kebakaran itu berjaya dikawal pukul 10.09 malam tadi dengan punca sebenar kejadian dan anggaran kerugian masih dalam siasatan. -KOSMO!ONLINE


Demi teman wanita, lelaki rela baju dijadikan lap hingus
Oleh KOSMO!

24 April 2022, 8:30 pm
JAKARTA – Sebuah klip video tular di media sosial Indonesia memaparkan seorang lelaki yang rela apabila teman wanitanya mengelap hingus pada bajunya, lapor laman berita Suara.com hari ini.
Video itu dimuat naik dalam akaun Instagram @komentatorpedas_official.
Menerusi klip video berkenaan, kelihatan seorang lelaki berbaju hitam sedang memberhentikan motosikalnya di tepi jalan lalu menurunkan teman wanitanya.
Dia kemudian memeriksa belakang bajunya yang dipenuhi hingus, namun tidak menunjukkan sebarang reaksi, malah menganggap perkara itu biasa sahaja.
Menurut keterangan pada video tersebut, teman wanita kepada lelaki itu dikatakan mengalami selesema yang teruk.
Kerana tiada tisu atau kain lap, baju kekasihnya dijadikan pengganti untuk mengelap hingus. Kelihatan beberapa tompok lendir hingus melekat pada belakang bajunya.

Video itu mendapat perhatian netizen di ruangan komen.
“Banyak tisu di warung dik,’’ tulis seorang netizen.
“Makin menjijikkan, tisu murah pun ada dijual,’’ komen netizen lain. – Agensi


Pemandu teksi rakam aksi perkosa gadis Myanmar
Oleh KOSMO!

24 April 2022, 9:00 pm
BANGKOK – Seorang pemandu teksi di Bangkok ditahan kerana merakam aksi dirinya memperkosa seorang gadis dari Myanmar, lapor laman berita Thaiger semalam.
Mangsa sebelum itu dikatakan sedang mencari pekerjaan di Bangkok dan meminta ibu saudaranya membuat hantaran di Facebook untuk  membantunya mendapatkan kerja.
Suspek, Adirek Sae Bae, 39, dilaporkan meninggalkan komen pada hantaran tersebut dan memberitahu bahawa dia boleh menawarkan pekerjaan kepada mangsa.
Pada 1 April lepas, suspek mengambil mangsa di rumahnya dan membawa gadis itu ke sebuah motel lalu  memperkosanya.
Mangsa diminta untuk menunggu di dalam sebuah bilik untuk melakukan ‘ujian saringan Covid-19’ sebelum suspek kembali dan menggari tangannya, merogol dan merakam insiden itu menggunakan telefon bimbit miliknya.
Menurut polis, suspek turut mencuri telefon bimbit milik mangsa dan merompak wang tunai sebanyak 500 baht (RM63.62) sebelum membawanya ke balai polis Klong Tan.

Sejurus tiba di balai polis, suspek memberitahu polis bahawa mangsa merupakan pendatang tanpa izin  yang tidak mempunyai pasport dan berlalu pergi. Mangsa bagaimanapun memberitahu polis perkara sebenar yang berlaku ketika disosial siasat dengan bantuan penterjemah.
Polis kemudian berjaya menahan suspek. Dia berdepan dengan dakwaan  merampas kebebasan seseorang berusia di bawah 18 tahun, kelucahan, rogol, penahanan haram, mencuri dan  memiliki pornografi kanak-kanak.
Polis juga tidak akan mendakwa mangsa bagi kesalahan memasuki Thailand secara haram kerana dia merupakan mangsa kegiatan jenayah.
Gadis berkenaan akan menerima bantuan kaunseling  sebelum dihantar pulang ke Myanmar. – Agensi


Ledakan hatrik Amri bantu Sabah belasah Kedah
Oleh MUHAMMAD ZUHAILY BADLISHAH

24 April 2022, 11:26 pm
KUALA LUMPUR – Penyerang berpengalaman Sabah FC, Mohd. Amri Yahyah berada dalam kelas tersendiri apabila meledak hatrik membelasah Kedah Darul Aman FC 4-0 pada aksi Liga Super di Stadium Likas, Kota Kinabalu sebentar tadi.
Amri membuktikan usia 41 tahun tidak menghalangnya untuk mempamerkan penyudah berkualiti dengan menjaringkan tiga gol bermula minit ke-51, 61 dan 71 untuk memastikan Sabah kembali ke landasan kemenangan.
Dalam aksi itu, Sabah yang dikendalikan Datuk Ong Kim Swee melancarkan serangan bertali arus ke arah gawang skuad Helang Merah sejak dari 45 minit separuh masa pertama.
Mohd. Ifwat Akmal Chek Kassim cemerlang menafikan setiap percubaan Sabah tetapi malangnya penjaga gol Kedah itu tidak dapat meneruskan aksi babak kedua kerana kecederaan dan digantikan oleh Muhammad Ilham Amirullah Razali.
SADDIL Ramdani cuba melencongkan bola melepasi benteng Kedah dalam aksi Liga Super di Stadium Likas sebentar tadi. – KDA FC
Situasi itu dimanfaatkan sepenuhnya oleh Sabah dengan meledak dua gol pantas dalam tempoh lima minit menerusi jaringan Amri dan sepakan percuma jarak jauh daripada Park Tae Soo pada minit ke-51 dan 56.
Hasrat Kedah untuk bangkit tidak kesampaian apabila Sabah berjaya meraih gol ketiga menerusi percubaan cantik Amri pada minit ke-61 selepas berjaya melepasi perangkap ofsaid barisan pertahanan pelawat.

Bekas penyerang kebangsaan itu membuktikan ketajamannya apabila meledak hatrik untuk menjaringkan gol keempat Sabah menerusi satu sepakan lambung menewaskan Ilham pada minit ke-71.
BADDROL (kanan) gagal menyempurnakan sepakan penalti buat Sabah selepas percubaannya ditepis Ilham dalam babak kedua. – KDA FC
Sabah berpeluang memenangi perlawanan itu dengan jaringan lebih besar tetapi sepakan penalti bekas kapten Kedah, Baddrol Bakhtiar berjaya ditepis keluar Ilham di pertengahan babak kedua.
Kemenangan itu membolehkan Sabah merampas kedudukan kedua dengan kelebihan perbezaan jumlah gol ke atas Kedah yang jatuh ke tangga ketiga selepas enam perlawanan Liga Super setakat ini.
Sabah selepas ini akan berehat seketika selepas aksi bertemu Selangor FC ditunda ke satu tarikh baharu, manakala Kedah yang dibimbing Aidil Sharin Sahak menanti kunjungan Melaka United pada 6 Mei. – KOSMO! ONLINE


Kerajaan akan kaji keperluan saringan kesihatan mental petugas pusat jagaan
Oleh EDDY AQMAL MOHAMED HAMIDI

24 April 2022, 11:25 pm
PUTRAJAYA – Kerajaan menerusi Jawatankuasa Kabinet Melindungi Golongan Rentan akan mengkaji keperluan untuk melaksanakan Ujian Saringan Kesihatan Mental ke atas pengasuh dan petugas-petugas pusat jagaan.
Menteri Pembangunan Wanita, Keluarga, dan Masyarakat (KPWKM) Datuk Seri Rina Harun berkata, langkah tersebut penting bagi memastikan setiap pengasuh mempunyai tahap kesihatan mental yang baik serta tidak cenderung untuk melakukan pengabaian, penderaan dan penganiayaan ke atas penghuni di bawah jagaan masing-masing.
“Menerusi jawatankuasa ini, kerajaan akan meneliti secara menyeluruh isu berkaitan pusat jagaan di negara ini termasuk jagaan kanak-kanak, anak yatim, orang kurang upaya, warga emas, pusat tahfiz dan sebagainya.
“Ia bertujuan merangka pendekatan yang holistik bagi memastikan kebajikan golongan tersebut dilindungi daripada dimanipulasi, pengabaian serta penganiayaan,” katanya dalam kenyataan hari ini.
Jelas Rina, jawatankuasa itu yang dipengerusikan oleh Perdana Menteri dan KPWKM sebagai sekretariat diharap dapat mengatasi isu-isu dalam melindungi golongan rentan dan boleh dilaksanakan secara bersepadu dengan penglibatan semua pihak yang terlibat, dan tidak dilihat sebagai tugas kementerian ini sahaja.
“Jawatankuasa ini juga akan melibatkan keanggotaan antaranya seperti Kementerian Pendidikan, Kementerian Dalam Negeri dan Kementerian Perumahan dan Kerajaan Tempatan serta Kementerian Kesihatan.

“ini kerana setiap perkara adalah saling berkait dan bersangkutan antara tugas dan kuasa satu kementerian dengan kementerian yang lain,” katanya.
Tambah beliau, KPWKM akan membentangkan satu Memorandum Jemaah Menteri bagi melaksanakan penubuhan jawatankuasa tersebut dengan segera.-KOSMO! ONLINE


Verstappen ketuai kemenangan 1-2 di GP Emilia Romagna
Oleh KOSMO!

24 April 2022, 11:30 pm
IMOLA – Pelumba Red Bull, Max Verstappen membuktikan kemampuanya selepas meraih kemenangan di Grand Prix (GP) Emilia Romagna sekali gus mengetuai kemenangan 1-2 di sebentar tadi.
Pelumba berusia 33 tahun itu yang memulakan saingan di petak hadapan mendominasi sepanjang perlumbaan sekali gus membolehkannya mencatat kemenangan keduanya musim ini.
Lebih manis, ia adalah kemenangan 1-2 sulung selepas Sergio Perez turut menamatkan podium buat pasukan Red Bull selepas kali terakhir mereka melakukannya di GP Malaysia pada 2016.
Sementara itu, malang menimpa pasukan Ferrari apabila Charles Leclerc yang berpeluang untuk menamatkan podium tempat ketiga terpaksa pulang hampa selepas terbabas ketika perlumbaan berbaki tiga pusingan sebelum tamat.
Peluang itu digunakan pelumba McLaren, Lando Norris sebaik mungkin apabila berjaya menaiki podium tempat ketiga.
Hasil mengecewakan juga dialami juara dunia tujuh kali dari Mercedes, Lewis Hamilton selepas sekadar mampu menamatkan saingan ke-13. – AGENSI


Tya Arifin tak sangka dapat berlakon dengan Izara Aishah
Oleh HARYATI KARIM

24 April 2022, 6:30 pm
PETALING JAYA – Selepas lima tahun bergelar ipar duai, buat julung kalinya dua menantu penyanyi terkenal Datuk Seri Siti Nurhaliza, Izara Aishah dan Tya Arifin bergandingan dalam sebuah drama pendek khas berjudul Bagaikan Raya.
Tya yang juga pengasas jenama Mutyara menjelaskan, sudah menjadi tradisi syarikatnya menghasilkan sebuah karya yang unik khas untuk kempen raya sempena sambutan Aidilfitri.
Tahun sebelum ini pihaknya bergandingan dengan pelakon terkenal, Fauziah Nawi menerusi drama Sesudu Kebahagiaan.
Bagaimanapun tahun ini dia lebih teruja kerana dapat bergandingan dengan pelakon popular Izara Aishah yang merupakan kakak iparnya sendiri.
“Saya teruja dan tidak sabar kerana ini kali pertama saya dan Izara bergandingan dalam sebuah drama.
“Saya agak gementar, sebelum ini sebagai satu keluarga, kami sudah biasa makan dan menghadiri acara bersama-sama cuma tidak sangka boleh berada satu ‘frame’ dengannya.

“Bagi saya Izara Aishah seorang pelakon yang hebat di Malaysia. Sangat senang bekerja dengannya, kalau tahu dari dahulu lebih baik kami berlakon bersama,” kongsi Tya.
Tambah Tya yang juga isteri kepada Asyraf Khalid, ini merupakan pengalaman pertamanya memegang watak yang berbeza iaitu menjadi orang Utara.
“Dalam drama Bagaikan Raya, ini kali pertama saya berlakon sebagai orang Utara. Sebelum ini tiada yang menawarkan watak sebegitu, biasanya saya hanya mendapat watak orang Indonesia,” ujar Tya.
Sementara itu, Izara yang juga isteri kepada Adib Khalid mengakui teruja bergandingan dalam sebuah naskhah raya bersama Tya.
Penggambaran dilakukan pada awal Ramadan lalu.
“Ini kali pertama kali saya berlakon dengan Tya. Alhamdulillah, tidak berasa janggal dan saya gembira mungkin sebab sudah biasa dengan dia. Semuanya berjalan dengan lancar.
“Sebenarnya, ini kali pertama juga saya melihat dia berlakon, dia seorang yang sangat teratur apabila bekerja,” tutur Izara yang akan menyambut raya di Kuala Lumpur pada tahun ini.
Drama pendek Bagaikan Raya diinspirasikan berdasarkan kisah duka pandemik Covid-19 yang melanda seluruh dunia dan kehilangan insan tersayang.
Bagaikan Raya mengisahkan dua adik-beradik yang sangat rapat pulang ke kampung halaman selepas dua tahun tidak dapat menyambut raya bersama.
Suasana gembira bertukar pilu apabila mereka tersedar akan hakikat bahawa kedua ibu bapa mereka telah meninggal dunia akibat wabak Covid-19.
Dalam pada itu, Tya dan Izara mengharapkan drama pendek Bagaikan Raya lakonan mereka sedikit sebanyak dapat memeriahkan lagi sambutan Aidilfitri peminat dan orang ramai.
Drama pendek Bagaikan Raya mula bersiaran pada 22 April lalu menerusi Instagram Tya Arifin dan Izara Aisyah serta saluran YouTube, The Tya’s Family. – KOSMO! ONLINE


Kanak-kanak sembunyi bawah rel ketika kereta api melintas
Oleh KOSMO!

24 April 2022, 8:00 pm
JAKARTA – Seorang lelaki merakam aksi nekad sekumpulan kanak-kanak yang bermain di bawah rel kereta api ketika pengangkutan awam itu bergerak laju menuju ke arah mereka, lapor laman berita Detik semalam.
Kejadian tersebut dilaporkan berlaku di Kota Cimahi, wilayah Jawa Barat, kelmarin.
Berdasarkan klip video yang dirakam oleh seorang lelaki bernama Gugum, 42, dia terdengar bunyi seperti kanak-kanak bergaduh di sekitar landasan kereta api.
Ketika ditinjau, dia melihat lima kanak-kanak sedang cuba memasuki bahagian bawah rel kereta api sebelum menegur dan mengarahkan mereka untuk kembali ke tepi landasan.
Bagaimanapun, dua kanak-kanak tersebut tidak sempat keluar dari bahagian dalam rel ketika sebuah kereta api dilihat  bergerak laju menuju ke arah mereka.
“Saya sempat memberitahu mereka supaya jangan keluarkan kepala kerana bimbang digilis kereta api,” kata Gugum.

Sebaik sahaja kereta api itu berlalu dari situ, dua kanak-kanak tersebut keluar dari bahagian bawah rel dan lari lintang pukang.
Dalam perkembangan berkaitan,  Pengurus Perhubungan Awam Daerah Operasi 2 Bandung PT KAI, Kuswardoyo mengesahkan kejadian itu.
“Tindakan kanak-kanak itu tidak seharusnya dicontohi. Ia membahayakan bukan sahaja kereta api tersebut, bahkan nyawa mereka sendiri.
“Kita tahu bahawa landasan kereta api bukanlah lokasi untuk bermain dan melakukan aktiviti harian,” katanya. – AGENSI


Baju Melayu kucing curi tumpuan di Festival Gaya Raya
Oleh KOSMO!

24 April 2022, 6:25 pm
PETALING JAYA – Selain sibuk melengkapkan kelengkapan raya buat diri sendiri dan keluarga, kini tular di laman sosial media baju  kucing yang dijual sempena Festival Gaya Raya di Pusat Pameran dan Perdagangan Antarabangsa Malaysia ketika ini.
Menerusi perkongsian satu klip video oleh seorang pengguna dikenali sebagai Fendi, kelihatan suasana kedai yang menjual busana unik itu berjaya mencuri tumpuan apabila dipenuhi orang ramai.
Lebih menarik, baju Melayu yang dijual memiliki pelbagai warna serta turut digandingkan dengan samping dan songkok yang direka khas untuk haiwan tersebut.
Susulan daripada itu, rata-rata penggemar haiwan berkenaan turut terpanggil untuk mendapatkan busana terbabit menjelang Aidilfitri nanti.
“Dekat mana ni, nak beli juga. Hanya pencinta kucing sahaja yang faham lebih-lebih lagi tiada anak lagi,” kata Umi Wahidah.
“Betul la tu, RM10,000 kan dah masuk, kucing tahun ni baju dia lagi mahal dari tuan,” seloroh Sheila. – KOSMO! ONLINE


Wanita mahu jual ginjal demi ubati suami
Oleh KOSMO!

24 April 2022, 5:35 pm
JAKARTA – Seorang wanita di Indonesia mendapat perhatian netizen kerana mahu menjual ginjalnya bagi mendapatkan wang untuk membiayai kos perubatan suaminya, lapor laman Berita Hits semalam.
Berdasarkan klip video yang dikongsikan di laman Instagram, seorang wanita dilihat terbaring dan  kelihatan seperti sedang menangis.
Keterangan dalam klip video tersebut memberitahu bahawa dia mahu menjual ginjalnya kepada sesiapa yang berminat.
“Siapa yang mahu beli ginjal saya, untuk wang pembiayaan suami saya,” demikian menurut kapsyen  tersebut.
Tambah wanita itu, dia tidak bermaksud untuk mengemis, namun keadaan yang terdesak memaksanya bertindak menjual ginjal miliknya.
“Maaf, saya bukan mengemis. Namun, sudah tidak tahu apa yang perlu dilakukan kerana saya perlu mengubati suami,” katanya.

Rakaman seterusnya memaparkan lelaki dipercayai suami  wanita berkenaan yang kelihatan kurus dan seperti sukar untuk berkomunikasi.
Setakat ini, tiada penjelasan mengenai penyakit yang dihidapi lelaki berkenaan.
Video tersebut menjadi tular dengan netizen memberikan pelbagai komen.
“Inilah bukti cinta sejati. Jarang ada wanita berkorban begini demi seorang lelaki,” kata seorang netizen.
“Jangan jual ginjal, kak kerana bahaya buat kamu. Nanti akan tambah masalah baharu, kamu pula akan sakit,” kata seorang lagi  netizen. – Agensi


Bas E-Mutiara tambah 30 trip perjalanan pulang beraya setiap hari
Oleh YATIMIN ABDULLAH

24 April 2022, 6:19 pm
KOTA BHARU – Konsortium E-Mutiara Berhad (E-Mutiara) menambah sebanyak 30 trip perjalanan setiap hari untuk memudahkan perantau pulang ke kampung untuk menyambut Hari Raya Aidilfitri tahun ini.
Pengerusi Eksekutifnya, Che Ibrahim Che Ismail berkata, penambahan tersebut menjadikan sebanyak 120 trip akan beroperasi bermula 26 April ini berbanding 90 trip perjalanan pada hari-hari biasa.
Menurutnya, perkhidmatan tambahan trip itu melibatkan perjalanan ke seluruh bandar-bandar utama di seluruh Semenanjung.
“Bagaimanapun, kebanyakan operasi penambahan trip perjalanan ini melibatkan laluan Kuala Lumpur ke Kota Bharu.
“Setakat ini, E-Mutiara tidak berdepan sebarang masalah apabila semua pemandu akan bertugas seperti biasa semasa sambutan Hari Raya Aidilfitri,” katanya ketika ditemui pemberita di Majlis Penyampaian Sumbangan Zakat Kepada Anak Yatim, Asnaf Dan Miskin di Depo E-Mutiara, Panji di sini hari ini.
Che Ibrahim memberitahu, beliau menjangkakan seramai 4,000 orang penumpang akan menggunakan khidmat E-Mutiara setiap hari selepas penambahan trip perjalanan selepas ini. – KOSMO! ONLINE


Ultraseven, Deadpool agih bubur lambuk
Oleh MOHD SYALMIZI HAMID

24 April 2022, 6:15 pm
SEBERANG PERAI – Sekumpulan anak muda yang mengenakan kostum beberapa watak adiwira dan kartun mencuri tumpuan apabila tampil mengagihkan sebanyak 200 bungkus bubur lambuk di Bazar Ramadan Seberang Jaya di sini hari ini.
Mereka merupakan sebahagian daripada penggiat persembahan kostum yang dikenali sebagai Geng Superhero Penang.
Antara watak yang menyertai acara agihan bubur lambuk itu adalah Ultraseven, Deadpool, Power Rangers, beruang dan badut serta watak drama bersiri Squid Game.
Menurut ketua program, Mohamad Syukur Mohd. Patthi, 28, mereka tampil ke bazar Ramadan berkenaan bagi memeriahkan suasana dan menggembirakan pengunjung.
“Ia merupakan inisiatif kami sendiri untuk mengagihkan bubur lambuk kepada pengunjung di bazar ini.
“Selain itu kami mahu menghiburkan kanak-kanak yang penat berpuasa kerana mereka nampak ceria dengan kehadiran kami,” katanya yang mengenakan kostum Ultraseven.

Mohamad Syukur berkata, ahli kumpulan berkenaan menjalankan aktiviti persembahan kostum secara separuh masa sebagai hobi selain mampu menjana pendapatan sampingan.
Sementara itu, kesemua bubur lambuk berkenaan berjaya diagihkan kepada pengunjung yang terdiri daripada pelbagai bangsa dalam tempoh kira-kira 15 minit. – KOSMO! ONLINE


D&D Signature Vacation meterai kerjasama dengan Kobest
Oleh KOSMO!

24 April 2022, 5:22 pm
KUALA LUMPUR – Syarikat pelancongan D&D Signature Vacation (M) Sdn. Bhd. (D&D Signature) berkeyakinan terhadap usaha syarikat bekerjasama dengan Koperasi Pribumi Bersatu Malaysia Berhad (Kobest) dapat membantu menjana hasil yang lebih baik kepada koperasi dalam segmen pelancongan.
Pengarah Urusan D&D Signature, Devaraj Narayanan berkata, kerjasama itu bertepatan dengan keadaan semasa yang mana sempadan negara telah mula dibuka dan aktiviti dalam sektor pelancongan juga semakin rancak.
“Daripada formula sebelum ini, ia telah terbukti membawa pulangan yang tinggi kepada koperasi tanpa perlu mereka mengeluarkan modal yang besar,” katanya.
Beliau berkata demikian dalam kenyataan bersempena majlis pemeteraian kerjasama strategik antara D&D Signature dengan Kobest di sini baru-baru ini.
Turut hadir Setiausaha Kobest, Datuk Jamaluddin Abdul Razak.
Devaraj menerangkan, syarikat D&D Signature terkenal sebagai penyedia pakej percutian dalam kategori bajet, ekonomi dan premium.

“Produk terlaris kami adalah D&D Premium Reward Travel Passport yang mana ia merupakan pakej mesra pengguna dan memberi penjimatan sehingga 40 peratus kepada pelanggan,” jelasnya. -KOSMO! ONLINE


Lelaki lihat UFO bercahaya putih
Oleh KOSMO!

24 April 2022, 7:30 pm
LONDON – Seorang lelaki di  Lincolnshire, England, merakam imej objek terbang tidak dikenali (UFO) berlegar-legar di langit dan menyifatkan rakaman tersebut sebagai antara perkara paling aneh yang pernah dilihatnya, lapor akhbar Daily Star semalam.
Anthony Hockey, 31, merakam imej UFO tersebut dekat rumahnya sekitar pukul 8.45 malam (waktu tempatan), Khamis lalu.
Menurutnya, UFO tersebut mempunyai cahaya putih dan terdapat sesuatu seperti awan atau asap pada bahagian hadapannya.
“Ia bukan awan di langit, namun cahaya aneh berwarna putih yang bergerak bersama apa yang kelihatan seperti awan atau sejenis asap pada bahagian hadapan.
“UFO itu bergerak dengan amat pantas, mungkin terlalu pantas untuk sebuah pesawat. Ia dilihat selama tiga ke empat minit,” kata Hockey.
Tambah Hockey, disebabkan kawasan tempat tinggalnya tidak mempunyai banyak pencemaran cahaya, kejadian kosmik seperti tahi bintang dan serpihan angkasa lepas adalah perkara biasa yang dilihat di langit.

“Terdapat banyak pesawat Tentera Udara Diraja Britain yang melalui kawasan ini menuju ke lokasi latihan, namun UFO itu tidak mengeluarkan sebarang bunyi,” ujarnya. – Agensi


15 kawasan di ibu negara alami gangguan bekalan air
Oleh MOHD RIDZAUDDIN ROSLAN

24 April 2022, 6:00 pm
PETALING JAYA – Sebanyak 15 kawasan di ibu negara dijangka mengalami gangguan bekalan air tidak berjadual ekoran kerja-kerja pembaikan paip pecah di rumah pam di Taman Muda, Cheras.
Ketua Komunikasi Korporat Pengurusan Air Selangor Sdn. Bhd. (Air Selangor), Tamatelina Baseri berkata, operasi pembaikan tersebut kini sedang dilaksanakan bermula pukul 3 petang, tadi.
“Kerja-kerja pembaikan ini dijangka akan siap sepenuhnya pada pukul 3 pagi, esok.
“Bekalan air akan mula disalurkan secara berperingkat-peringkat kepada premis pengguna setelah kerja-kerja pembaikan siap dilaksanakan,” katanya dalam satu hantaran hari ini.
Tamatelina berkata, bantuan alternatif melalui lori-lori tangki akan digerakkan ke kawasan-kawasan yang terjejas, dengan memberi keutamaan kepada premis-premis kritikal sepanjang tempoh gangguan bekalan air tidak berjadual ini.
Sehubungan itu, katanya, Air Selangor ingin memohon kerjasama orang ramai untuk mengamalkan pemakaian pelitup muka semasa mendapatkan bekalan air daripada lori-lori tangki.

“Kami akan memaklumkan perkembangan berkaitan dengan insiden ini dari semasa ke semasa menerusi semua medium khususnya media massa.
“Para pengguna boleh merujuk kesemua saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300,” ujarnya.
Senarai Kawasan Terjejas:
1. BUKIT PERMAI INDUSTRI
2. KAMPUNG CHERAS BARU
3. PANDAN BISTARI
4. TAMAN BUKIT PANDAN
5. TAMAN BUKIT PERMAI
6. TAMAN BUKIT TERATAI
7. TAMAN MAWAR
8. TAMAN MEGA JAYA
9. TAMAN MELUR
10. TAMAN MESTIKA
11. TAMAN MUDA
12. TAMAN PANDAN MEWAH
13. TAMAN PUTRA
14. TAMAN SAGA
15. TAMAN SERAYA
KOSMO! ONLINE


Remaja temui peti besi 22 tahun berisi wang tunai
Oleh KOSMO!

24 April 2022, 6:30 pm
LONDON – Seorang remaja lelaki di Britain menemukan sebuah peti besi mengandungi wang beribu-ribu dolar ketika memancing menggunakan magnet kuat di sebatang sungai, lapor akhbar Good News Network.
George Tindale, 15, bersama bapanya, Kev Tindale sedang melakukan pencarian harta karun di Sungai Witham, daerah Lincolnshire, England  apabila mereka membuat penemuan luar biasa itu tiga minggu lalu.
Mereka mengikut sejumlah petunjuk untuk mencari pemilik wang itu dan menemui seorang ahli perniagaan, Rob Everett. Peti besi Everett dicuri pada 22 tahun lalu.
“Ia sangat mengagumkan. Kami membuka peti besi itu dan ia mempunyai wang di dalamnya,’’ kata George yang tinggal di Newark, daerah Nottinghamshire.
Kev terperanjat apabila kantung di dalam peti besi itu berisi wang tunai berjumlah AS$ 1,811 (RM7,836). Di dalamnya juga terdapat sijil dan kad bank yang telah tamat tempoh.
Selepas menghubungi Everett untuk memulangkannya, mereka menemui ahli perniagaan itu pada minggu lalu di Grantham.

“Saya hanya kagum apabila mereka berjaya mencari saya. Masih ada orang baik di dunia ini. Mereka boleh mengambil wang itu tetapi memutuskan untuk menghubungi saya,’’ kata Everett.
Sebagai penghargaan, George ditawarkan pekerjaan pada masa hadapan dan sejumlah ganjaran daripada Everett. – Agensi


Salah bungkus, lelaki sedih tart nanas jadi serbuk
Oleh HARRITH HISHAM

24 April 2022, 5:20 pm
PETALING JAYA – Seorang lelaki meluahkan perasaan sedih apabila menerima bungkusan kuih raya yang dipesan dalam keadaan hancur sehingga tidak boleh dimakan.
Menerusi perkongsian yang dimuat naik di laman sosial Akmal Aiman memaparkan keadaan makanan dipercayai tart nanas yang diterima olehnya menerusi penghantaran kurier baru-baru ini.
Lebih menyedihkan, bukan sahaja kuih yang dipesan juga sudah hancur menjadi serbuk, namun bekasnya juga pecah menyebabkan kesemua kuih tersebut tidak boleh dimakan.
“Sedihnya pesan biskut, tetapi bila sampai tak boleh makan. Sampai hancur semua bekas,” katanya dalam satu hantaran hari ini.
Susulan daripada itu, rata-rata orang ramai berpendapat bahawa pembungkusan makanan tersebut adalah tidak betul dan turut meminta individu berkenaan untuk mendapatkan ganti rugi daripada peniaga biskut terbabit.
“Anak saya pun jual biskut dan setiap pesanan mesti bungkus dengan bubble wrap (pembungkus gelembung) lepastu balut lagi dengan cylinder bubble (pembungkus silinder). Setakat ini tak pernah sebiji pun pecah. Penjual mesti ada tanggungjawab,” kata Azura.

“Penjual memang salah. Bungkusan seperti ini memang akan jadi debu. Kena guna balang dan setiap lapisan perlu alas buble wrap (pembungkus gelembung) dan di luar pun sama,” ujar Kamarul.
“Ingatkan kunyit, rupa-rupanya kuih. Suruh penjual ganti sebab pembungkusan tidak betul,” seloroh Puan Nadea. -KOSMO! ONLINE


Sembilan mangsa tragedi Kuzu I ditemui
Oleh KOSMO!

24 April 2022, 4:43 pm
TOKYO – Agensi Pengawal Pantai Jepun (JCG) mengesahkan bahawa sembilan daripada 26 penumpang dan kru sebuah bot pelancong yang  hilang di perairan Semenanjung Shiretoko, wilayah Hokkaido, telah ditemui semalam, namun kebanyakan mereka tidak sedarkan diri, lapor akhbar tempatan.
“Setakat pukul 11 pagi (waktu tempatan) semalam, pesawat JCG telah menyelamatkan empat orang, polis tempatan juga telah menyelamatkan empat mangsa manakala pesawat tentera menyelamatkan seorang mangsa,” JCG dalam satu kenyataan akhbar.
Terdahulu, sebuah helikopter dan bot peronda dikerah untuk meneruskan misi pencarian bot Kazu I yang menghantar isyarat kecemasan kepada JCG sekitar pukul 1.13 tengah hari (waktu tempatan) kelmarin.
Isyarat kecemasan itu dihantar berikutan bot tersebut dimasuki air. Kazu I kemudian condong 30 darjah tidak lama kemudian sebelum langsung terputus hubungan, demikian menurut laman web JCG
Ketika kejadian, bot itu membawa seramai 22 penumpang dewasa, dua kanak-kanak dan dua kru, manakala kesemua mereka dipercayai memakai jaket keselamatan.
Insiden itu berlaku ketika bot itu berada di perairan Jeram Kashuni yang merupakan lokasi popular kerana menawarkan panorama menarik dan terletak di hujung Semenanjung Shiretoko.

Suhu air laut di perairan itu semasa hari kejadian kelmarin adalah sekitar 2 hingga 4 darjah Celsius bersama ombak besar dan angin kencang, demikian menurut koperasi nelayan tempatan.
Menurut stesen wilayah JCG di Abashiri, Kuzu I pernah dilaporkan terkandas di kawasan air cetek pada Jun tahun lalu sejurus selepas meninggalkan pelabuhan. Tiada mangsa cedera dalam kejadian itu. – Agensi


Bomba ambil masa 30 minit keluarkan cincin kelulut
Oleh ZAKKINA WATI AHMAD TARMIZI

24 April 2022, 4:13 pm
SEREMBAN – Seorang lelaki berdepan detik cemas apabila terpaksa meminta bantuan daripada bomba bagi memotong sebentuk cincin yang tersekat di jari manis tangan kanannya semalam.
Ketua Balai Bomba Balai Bomba Mantin, Priscilla Carol Thomas berkata, dalam kejadian malam semalam itu, mangsa yang berusia 30-an dipercayai datang dari Kuala Lumpur melawat rakannya di Mantin dekat sini.
“Mangsa yang tiba di Balai Bomba dan Penyelamat Mantin pada pukul 8.50 malam, memberitahu dia cuba menanggalkan cincin tersebut pada waktu siang kerana tidak mahu lagi memakai cincin tersebut.
“Mangsa dikatakan sudah mencuba pelbagai cara seperti menggunakan benang, memakai minyak masak dan merendam tangan menggunakan ais namun masih gagal untuk menanggalkan cincin.
“Lelaki itu juga ke sebuah pusat perubatan namun diminta untuk datang ke balai bomba Mantin untuk mendapatkan perkhidmatan khas memotong cincin,” katanya ketika dihubungi Kosmo! hari ini.
Menurutnya, pihak bomba telah menggunakan peralatan khas bagi memotong cincin berkenaan dengan mengambil masa lebih kurang 30 minit untuk memotong dan menanggalkan cincin jenis kelulut. -KOSMO! ONLINE


Bapa tunggal dapat duit khairat kematian YGMB milik isteri
Oleh MOHD AZLI ADLAN

24 April 2022, 4:48 pm
KUALA TERENGGANU – Seorang bapa tunggal tidak menyangka tindakan arwah isterinya menyertai skim khairat kematian anjuran Yayasan Guru Malaysia Berhad (YGMB) membolehkannya menerima sumbangan sebanyak RM27,000.
Othman Mohamad, 50, berkata, duit itu hadir ketika dia sedang buntu memikirkan wang bagi membiayai kehidupan dan pelajaran tiga anaknya ketika ini.
Katanya, sumbangan itu sangat besar ertinya selepas kehilangan isterinya, Norliza [email protected] yang merupakan guru Sekolah Menengah Agama Sultan Zainal Abidin akibat kanser paru-paru pada 3 November tahun lalu.
“Duit itu akan digunakan untuk keperluan pendidikan tiga anak berusia sembilan hingga 16 tahun.
“Arwah memang pernah bercerita kebaikan YGMB ini kepada golongan pendidik. Alhamdulillah, kebajikan anak-anak arwah juga mendapat perhatian daripada YGMB,” katanya ketika ditemui di Jabatan Pendidikan Negeri Terengganu di sini hari ini.
Sumbangan tersebut disampaikan oleh Pengarah Jabatan Pendidikan Terengganu yang baharu, Abdul Muie Ngah dan di saksikan Ketua Pegawai Eksekutif YGMB, Datuk Wan Munadi Wan Mamat dan Ahli Pemegang Amanah YGMB, Zainuddin Muda.

Sementara itu, Abdul Muie menggalakkan lebih ramai guru di Terengganu menyertai YGMB bagi membela nasib waris terutama anak-anak yang ditinggalkan setelah berlakunya kematian.
“Sejak akhir-akhir ini, banyak penyakit yang berlaku dan golongan guru tidak terkecuali dari risiko penyakit berbahaya seperti kanser,” katanya.
Sementara itu, Wan Munadi berkata, pihaknya telah menyampaikan sumbangan hampir RM25 juta kepada warga pendidik di seluruh negara sejak YGMB ditubuhkan pada tahun 1994.
“Setakat ini, kita mempunyai 110,000 keahlian berdaftar terdiri daripada guru, Anggota Kumpulan Pelaksana (AKP) dan pegawai Kementerian Pendidikan,” katanya. – KOSMO! ONLINE


Habuan menanti atlet raih emas di Hanoi
Oleh MUHAMMAD RIDUAN MOHD HANAFIAH

24 April 2022, 5:09 pm
KETUA kontinjen (CDM) Malaysia, Datuk Nur Azmi Ahmad berjanji akan mengeluarkan duit poketnya sendiri untuk memberi insentif kepada atlet negara sekiranya meraih pingat emas pada Sukan SEA Hanoi, Vietnam bulan depan.
Menurut Nur Azmi, sumbangan peribadi itu lebih kepada menjadi menjadi pembakar semangat kepada barisan atlet negara untuk berjuang habis-habisan membawa kejayaan buat Malaysia.
Terdahulu, Timbalan Menteri Belia dan Sukan, Senator Datuk Seri Ti Lian Ker meletakkan sasaran awal 31 pingat emas, 19 perak dan 29 gangsa buat kontinjen negara.
“Saya akan beri insentif kepada atlet yang meraih emas. Itu daripada hak saya kerana saya meminta mereka bekerja keras untuk membawa pulang emas, jadi saya perlu menyediakan sedikit peruntukan kepada atlet.
“Ini supaya kejayaan itu dapat dikongsi bersama kerana mereka semua (atlet) telah bekerja keras. Jadi, mereka akan dapat sesuatu daripada saya.
“Berapa jumlah yang mereka dapat adalah rahsia tetapi atlet yang berjaya meraih emas akan dapat secara terus di Hanoi nanti,” katanya ketika hadir pada majlis perhimpunan akhir kontinjen Malaysia di Majlis Sukan Negara (MSN), Bukit Jalil sebentar tadi.

Ketua Kontinjen Malaysia ke Sukan SEA Hanoi, Datuk Nur Azmi Ahmad (tengah), menyampaikan amanat dan kata-kata semangat kepada atlet pada Majlis Perhimpunan Akhir Kontinjen Malaysia ke Sukan SEA ke-31 Vietnam, di Majlis Sukan Negara sebentar tadi. – SHIDDIEQIIN ZON
Atlet yang meraih pingat emas turut menerima insentif daripada kerajaan menerusi Skim Hadiah Kemenangan Sukan (SHAKAM).
Sukan SEA Hanoi dijadualkan membuka tirainya secara rasmi pada 12 Mei ini dengan kontinjen negara disertai seramai 864 orang keseluruhan merangkumi 364 atlet lelaki dan 225 wanita dengan baki 275 pegawai.
Sebagai rekod, kontinjen negara berjaya meraih keseluruhan 56 pingat emas, 57 perak dan 71 gangsa untuk menduduki tangga kelima daripada 11 negara bertanding pada Sukan SEA 2019 di Manila, Filipina. – KOSMO! ONLINE


APMM cekup nelayan Vietnam mabuk atas bot
Oleh TOREK SULONG

24 April 2022, 4:29 pm
PASIR PUTEH – Agensi Penguatkuasaan Maritim Malaysia (APMM) Kelantan menahan dua buah bot yang dinaiki 12 nelayan Vietnam termasuk dua tekong ketika mereka berada dalam keadaan mabuk semasa menangkap ikan di lokasi 86.3 kilometer (km) dan 84.7 km dari Kuala Tok Bali di sini kelmarin.
Pengarah APMM Kelantan, Kepten Maritim Syed Nor Adli Syed Ab. Rahman berkata, kedua-dua bot yang mencuri hasil laut negara menggunakan kaedah tunda ganding dikesan berada di perairan negeri ini antara pukul 12.30 tengah malam hingga 1.10 pagi.
Menurutnya, kedua-dua bot nelayan asing cuba itu cuba meloloskan diri, namun bot pertama dinaiki mereka berjaya ditahan kira-kira pukul 1 pagi manakala bot kedua pula 29 minit kemudian.
“Pemeriksaan pada bot pertama mendapati sebahagian daripada 10 orang nelayan asing itu berada dalam keadaan mabuk dipercayai akibat minum arak sehingga menyebabkan keadaan sukar dikawal.
“Bot kedua pula dinaiki oleh seorang tekong dan seorang nelayan turut ditahan. Kesemua suspek berusia dalam lingkungan 30 hingga 62 tahun,” katanya dalam satu kenyataan di sini hari ini.
Ujar beliau, pemeriksaan mendapati kedua-dua tekong bot gagal mempamerkan dokumen yang sah untuk berada dan menangkap ikan di perairan negara mengikut prosedur perundangan.

Menurutnya, semua nelayan termasuk tekong terbabit juga tiada sebarang dokumen pengenalan diri semasa ditahan.
“APMM merampas peralatan menangkap ikan, hasil tangkapan ikan kira-kira 500 kilogram dan bekalan diesel 1,100 liter dengan jumlah keseluruhan RM2 juta,” katanya. – KOSMO! ONLINE


Husna Solehah selamat disemadikan di Kaherah
Oleh AMREE AHMAD

24 April 2022, 4:21 pm
PUTRAJAYA – Jenazah Allahyarham Husna Solehah Mohd. Salleh selamat disemadikan di Tanah Perkuburan Malaysia Mesir di Bilbies, pinggir ibu negara tersebut, Kaherah semalam.
Menurut kenyataan terkini Kedutaan Besar Malaysia di sana, proses pengebumian pelajar yang berasal dari Kelantan itu selesai kira-kira pukul 10 pagi (4 petang waktu Malaysia) Sabtu.
“Urusan pengebumian itu juga dikongsi bersama keluarga di tanah air secara panggilan video,” katanya menerusi hantaran di laman sosial rasmi kedutaan itu.
Duta Besar Malaysia, Zamani Ismail juga berkesempatan mengucapkan takziah kepada ahli keluarga pelajar itu dan mereka turut merakamkan terima kasih atas bantuan kedutaan.
Allahyarham merupakan penuntut tahun ketiga jurusan pergigian di Universiti Alexandria di Iskandariah, sebuah bandar pelabuhan terkenal yang terletak 250 kilometer dari Kaherah.
Allahyarham yang berusia 21 tahun itu disahkan meninggal dunia pada pukul 8 malam kelmarin ketika menjalani rawatan penyakit Tuberkulosis di unit rawatan rapi Hospital Elite di Iskandariah. – KOSMO! ONLINE


MB Kelantan saran perantau buat ujian kendiri Covid-19
Oleh YATIMIN ABDULLAH

24 April 2022, 4:56 pm
KOTA BHARU – Anak Kelantan yang berada di perantauan disarankan agar membuat ujian saringan kendiri Covid-19 sebelum pulang ke kampung halaman masing-masing untuk menyambut Aidilfitri awal bulan depan.
Menteri Besar Kelantan, Datuk Ahmad Yakob berkata, meskipun saringan itu tidak diwajibkan namun, ia merupakan langkah pencegahan terbaik dalam memutuskan rantaian jangkitan Covid-19.
Menurutnya, pada masa sama, rakyat diingat supaya terus mematuhi prosedur operasi standard (SOP) yang telah ditetapkan oleh kerajaan.
“Meskipun negara sudah memasuki fasa endemik, SOP perlu kekal dipatuhi oleh semua pihak.
“Hal ini penting kerana kita masih belum menang sepenuhnya dalam melawan Covid-19,” katanya kepada pemberita selepas menyampaikan sumbangan biskut raya kepada Kelab Media Kelantan Darul Naim (Kemudi) di sini hari ini.
Hadir sama, Presiden Kemudi, Majidah Ismail dan Ahli Jawatankuasa (AJK) Kemudi. – KOSMO! ONLINE


Nora Danish terkilan tak sempat khatam al-Quran tahun ini
Oleh NUR EMIRA SAIZALI

24 April 2022, 4:30 pm
PETALING JAYA – Terlalu sibuk dengan urusan pindah rumah, aktres popular Nora Danish mengakui terkilan kerana terlepas peluang untuk khatam al-Quran pada Ramadan tahun ini.
Nora atau nama sebenarnya, Nora Mohd Danish Hanif, 39, memberitahu urusan pindah rumah menyebabkan jadual hariannya pada Ramadan kali ini agak kelam kabut sehingga tidak berkesempatan melakukan urusan ibadah yang sering dilakukan sebelum ini.
“Sebenarnya aktiviti Ramadan tahun ini agak kucar-kacir sedikit dan sebab itu saya jarang berkongsi tentang kehidupan peribadi dalam media sosial.
“Saya juga baru pindah ke kediaman baharu dan memang tak sempat nak kejar macam-macam benda. Jadi agak terkilan juga tak dapat khatam al-Quran tahun ini,” katanya.
Nora berkata demikian pada sidang media Puteri Reunion secara virtual baru-baru ini.
Dia bagaimanapun berharap agar peluang untuk khatam al-Quran dapat dilakukan pada Ramadan akan datang.

“Apapun saya berdoa agar dapat lebih aktif untuk melakukan ibadah termasuk menghabiskan bacaan al-Quran pada Ramadan akan datang,” ujar pelakon filem Bencinta itu.
Berkongsi tentang persiapan Hari Raya Aidilfitri, meskipun teruja untuk menyambut kedatangan lebaran, Nora hanya menyediakan segala kelengkapan secara sederhana.
“Tahun ini ramai yang akan beraya sakan memandangkan sudah dua tahun tidak berpeluang berkumpul bersama keluarga.
“Bagi saya pula, tiada persiapan besar-besaran, semuanya sederhana sahaja tetapi asalkan dapat bersaya bersama keluarga tercinta sudah cukup memadai.
“Ambil dan gunalah waktu berharga tersebut sebaik-baiknya untuk bersama orang tersayang,” ujarnya lagi.
Terdahulu, ibu kepada dua cahata mata itu berjaya khatam al-Quran selama dua tahun berturut-turut pada Ramadan 2020 dan 2021.
Sempena musim perayaan, Nora bakal muncul dengan sitkom Puteri Reunion pada hari raya pertama menerusi saluran TV3.
Selain Nora, Puteri Reunion turut membariskan pelakon asal sitkom Puteri iaitu Nina Fazurina, Kenchana Dewi, Intan Ladyana dan Beego. – KOSMO! ONLINE


Selangor catat kes kedua rabies libatkan warga emas
Oleh ISKANDAR SHAH MOHAMED

24 April 2022, 4:36 pm
SHAH ALAM – Seorang lelaki warga emas disahkan dijangkiti rabies di Kuala Langat, kelmarin dan menjadikan ia kes kedua di Selangor setakat ini.
Kes terbaharu itu melibatkan pesakit berusia 85 tahun yang dimasukkan ke Hospital Tengku Ampuan Rahimah (HTAR) Klang pada Rabu lalu.
Pengarah Kesihatan Selangor, Datuk Dr. Sha’ari Ngadiman berkata, lelaki itu dimasukkan ke wad selepas dirujuk oleh Klinik Kesihatan Telok Panglima Garang kerana masalah anaemia (pucat).
Katanya, pemeriksaan mendapati pesakit mempunyai luka di kaki kanannya yang tidak sembuh sejak dua bulan lalu.
“Sejak dua minggu lalu, lelaki itu turut mengadu sakit kepala dan hilang selera makan selain tingkah lakunya yang berubah.
“Sampel cecair tulang belakang (CSF) dan biopsi nuchal telah dilakukan kelmarin dan disahkan positif rabies oleh Institut Penyelidikan Perubatan (IMR),” katanya dalam kenyataan hari ini.

Jelas beliau, keadaan pesakit berkenaan kini stabil dan masih dirawat di wad isolasi HTAR.
“Lelaki itu mempunyai sejarah digigit anjing liar di kawasan kediamannya di Pulau Carey dua bulan lalu dan rawatan sudah diambil di beberapa klinik swasta sehingga ia dirujuk oleh Klinik Kesihatan Telok Panglima Garang ke HTAR,” katanya. -KOSMO! ONLINE


Lelaki Indonesia ‘naik hantu’ bakar MPV polis dan cederakan anggota
Oleh ABDUL RASHID ABDUL RAHMAN

24 April 2022, 3:43 pm
PEKAN – Sebuah kereta peronda polis (MPV) musnah akibat dibakar seorang lelaki warga Indonesia yang mengamuk di kawasan rumah kongsi matau balak Kampung Selengkong, Nenasi di sini malam semalam.
Kejadian kira-kira pukul 11 malam itu turut menyebabkan seorang anggota polis mengalami kecederaan akibat dipukul ketika bergelut bagi memberkas suspek.
Ketua Polis Daerah Pekan, Superintendan Mohd. Zaidi Mat Zin berkata, dua anggota polis bergegas ke tempat kejadian selepas mendapat laporan mengenai kejadian amuk melibatkan seorang lelaki di lokasi berkenaan.
“Apabila sampai di tempat kejadian, pihak polis menemui suspek seorang diri dan semasa pemeriksaan dilakukan suspek bertindak agresif dengan memukul dan mencederakan anggota polis.
“Suspek kemudiannya masuk ke dalam rumah kongsi dan mengambil satu objek menyala seperti api sebelum membaling ke dalam kereta pasukan yang ketika itu terdapat seorang anggota polis,” katanya di sini hari ini.
Tambahnya, anggota polis yang berada di dalam kereta bertindak keluar menyelamatkan diri manakala suspek melarikan diri ke hutan berhampiran.

Menurutnya, kes itu disiasat mengikut Seksyen 436 Kanun Keseksaan kerana khianat dengan membakar kenderaan polis menggunakan api.
Katanya siasatan masih giat dilakukan bagi mengesan suspek dan operasi Ops Tutup dilakukan bersama Ibu Pejabat polis Kontinjen (IPK) Pahang.
Sementara itu Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang menerima panggilan pada pukul 11.47 malam bergegas ke tempat kejadian bersama enam anggota dan seorang pegawai menaiki dua buah jentera.
“Sebaik sampai di lokasi kejadian operasi pemadaman tidak dapat dilakukan serta merta atas faktor keselamatan arahan daripada pihak polis dan pihak bomba dibenarkan memadam kebakaran setelah keadaan kembali selamat.
“Kebakaran dipadam menggunakan satu aliran hos dari tangki pam jentera bomba dan kenderaan terbakar seratus peratus,” ujarnya. -KOSMO! ONLINE


Tiada SJR di Melaka elak trafik ‘melekat’
Oleh DIYANATUL ATIQAH ZAKARYA

24 April 2022, 2:33 pm
MELAKA – Jabatan Siasatan dan Penguatkuasaan Trafik (JSPT) negeri tidak akan melakukan sekatan jalan raya (SJR) sepanjang musim perayaan Aidilfitri bagi mengelak kesesakan lalu lintas.
Ketuanya, Superintendan [email protected] Zaki Omar berkata, ini kerana sebanyak 120,000 buah kenderaan dijangka masuk ke negeri ini sempena hari raya nanti.
Katanya, lebih 100 anggota trafik akan bertugas untuk menjaga aliran trafik dan tiada sebarang SJR dilakukan.
“Sebanyak 100,000 hingga 120,000 kenderaan dijangka masuk masuk ke negeri ini pada Aidilfitri ini, jadi kita tidak akan lakukan SJR kerana ia akan memburukkan lagi aliran trafik.
“Bagaimanapun, sekiranya berlaku kes jenayah dan sekatan perlu dilakukan, kita akan laksanakannya,” katanya pada sidang akhbar ketika Program Jelajah Op Selamat 18 Polis Diraja Malaysia (PDRM) bersama Petronas di Semabok di sini, hari ini.
Jelas beliau lagi, pihaknya juga telah membentuk empat pasukan ‘Jammed Squad’ bagi meleraikan kesesakan yang teruk di mana-mana lokasi tumpuan. -KOSMO! ONLINE


7 tahun penantian, 709 bekas pekerja Perwaja Steel terima pampasan
Oleh MOHD AZLI ADLAN

24 April 2022, 3:49 pm
KEMAMAN – Penantian hampir tujuh tahun buat 709 bekas pekerja Perwaja Steel Sdn. Bhd. (Perwaja Steel) yang diberhentikan kerja akibat penutupan syarikat berakhir apabila mereka menerima pampasan hari ini.
Mereka yang berusia dalam lingkungan 29 hingga 63 tahun masing-masing bakal menerima pampasan pemberhentian kerja antara RM3,000 hingga RM29,000 melibatkan jumlah keseluruhan RM8.645 juta.
Salah seorang penerima, A. Ghani. Ismail, 62, bersyukur perjuangan dan rakan-rakannya menuntut hak akhirnya membuahkan hasil.
Bekas penyelia stor itu berkata, sebahagian rakan sekerja yang dibuang kerja akibat penutupan kilang Perwaja Steel pada tahun 2014 sudah meninggal dunia.
“Walaupun ramai kata kami tidak akan dapat apa-apa pampasan tetapi saya tetap yakin. Alhamdulillah doa termakbul hari ini.
“Saya rancang menggunakan sebahagian daripada pampasan berjumlah RM20,000 untuk menunaikan umrah di tanah suci sebagai tanda kesyukuran.

“Saya kini berkhidmat sebagai Imam Masjid Kampung Paya Berenjut di sini selepas diberhentikan,” katanya ketika ditemui pada majlis penyampaian pampasan tersebut oleh Perdana Menteri, Datuk Seri Ismail Sabri Yaakob di sini hari ini.
Perwaja Steel yang merupakan antara kilang besi keluli terbesar di negara ini yang terpaksa ditutup akibat masalah kewangan pada November 2014. – KOSMO! ONLINE


Sanggup seludup beras Siam dengan upah RM10 sekampit
Oleh YATIMIN ABDULLAH

24 April 2022, 2:55 pm
RANTAU PANJANG – Pasukan Gerakan Am (PGA) merampas sebanyak 2.3 tan beras Siam dalam dua rampasan berasingan di sekatan jalan raya (SJR) Banggol Kong di sini dan Kampung Teluk Jering dekat Tumpat semalam.
Pegawai Pemerintah Batalion 7 PGA, Superintendan Azhari Nusi, tangkapan pertama melibatkan rampasan sebanyak 1.2 tan beras selepas sebuah kereta jenis Proton Iswara terbabas di Kampung Teluk Jering kira-kira pukul 3 petang.
Menurutnya, suspek yang memandu kereta itu pada awalnya cuba meloloskan diri sebelum kereta dipandunya terbabas di kawasan kampung tersebut.
“Suspek bagaimanapun sempat melarikan diri selepas kejadian itu. Pemeriksaan di dalam kereta itu mendapati ia sarat dengan beras seludup bernilai RM4,800 yang diletakkan di bahagian tempat duduk belakang penumpang dan bonet.
“Tangkapan kedua pula melibatkan beras Siam seberat 1.1 tan bernilai RM4,500 yang dirampas di dalam sebuah kereta jenis Proton Saga melalui SJR Banggol Kong di sini kira-kira pukul 4.30 petang,” katanya dalam satu kenyataan di sini hari ini.
Menurut Azhari, lelaki itu juga membawa sebanyak 225 kilogram beras pulut seludup yang dianggarkan bernilai RM1,575.

Katanya, hasil soal siasat mendapati suspek menerima upah sebanyak RM10 bagi setiap satu kampit beras seludup yang dibawanya. – KOSMO! ONLINE


Pejabat pos, Pos Laju tutup 4 hari sempena Hari Pekerja, Aidilfitri
Oleh AMREE AHMAD

24 April 2022, 3:55 pm
PUTRAJAYA – Semua cawangan Pos Malaysia dan Pusat Pos Laju di seluruh negara tidak beroperasi selama empat hari mulai 1 Mei ini bersempena cuti umum panjang minggu depan.
Menurut hantaran Pos Malaysia Berhad menerusi laman sosial rasminya, ia juga sebagai penghargaan dan tanda kasih kepada barisan hadapan Wira Pos yang telah gigih berkhidmat.
“Abang Posmen kami pun akan berehat seketika sempena dengan Hari Raya Puasa. Justeru marilah kita bersama keluarga tersayang tahun ini,” jelas makluman ringkas agensi tersebut.
Pos Malaysia Berhad turut menjelaskan bahawa semua penghantaran mel dan bungkusan secara pos atau kurier pula turut ‘berehat’ namun hanya tiga hari yang bermula pada 2 Mei ini.
Sehubungan itu ujarnya lagi, kesemua perkhidmatan agensi berkenaan termasuk premisnya akan dibuka untuk beroperasi seperti biasa semula kepada orang awam mulai 5 Mei depan.
Tarikh 1 Mei depan merupakan kelepasan am bersempena Hari Pekerja tetapi dianjak keesokan kerana jatuh pada hari minggu manakala 2 dan 3 Mei pula dijangka Hari Raya Aidilfitri. – KOSMO! ONLINE


Wabak ASF: JPV kesan 2,000 babi dikeluarkan dari ladang haram
Oleh ZAKKINA WATI AHMAD TARMIZI

24 April 2022, 4:04 pm
SEREMBAN – Sebanyak 2,000 ekor babi yang ditempatkan di 19 buah ladang haram di Kampung Baru Site A, Tanah Merah, Lukut, Port Dickson yang berada berhampiran dengan ladang babi yang dikesan dijangkiti dengan Demam Babi Afrika (ASF) sebelum ini, dipercayai telah dibawa keluar oleh pemilik ladang.
Pengerusi Jawatankuasa Bertindak Pertanian dan Industri Asas Tani Negeri Sembilan, Datuk Bakri Sawir berkata, ladang ternakan babi itu telah kosong dan dipercayai dibawa keluar ke lokasi yang tidak diketahui tanpa pengetahuan pihak berkuasa.
“Apabila pihak Jabatan Perkhidmatan Veterinar (JPV) negeri meninjau ladang terbabit, didapati kesemua 2,000 ekor babi yang terdapat di ladang-ladang berkenaan sudah tiada dipercayai telah dibawa keluar.
“Bagaimanapun, pihak kami tidak mempunyai sebarang bukti termasuk jika haiwan tersebut dilupuskan,” katanya kepada pemberita selepas Program Mempromosikan Mantai Perdana Online Negeri Sembilan di Pasar Tani Kekal Paroi, di sini hari ini.
Sehubungan itu, pihak JPV Negeri Sembilan turut dikatakan akan mengambil sampel darah daripada 19 buah ladang ternakan babi tanpa lesen yang terletak berhampiran dengan ladang ternakan yang dijangkiti.
Pada 9 April lalu, media melaporkan Negeri Sembilan mencatatkan kes jangkitan wabak ASF apabila ia sah dilaporkan di Kampung Baru Site A, Tanah Merah, Lukut di sini. Dua kes positif itu disahkan menjangkiti babi di sebuah ladang yang tidak berlesen dan dipercayai dibawa dari Perak.

Sebanyak 273 ekor babi yang dijangkiti wabak ASF di ladang di Kampung Baru Site A, Tanah Merah, Lukut di sini, telah dilupuskan pada 13 April lalu. -KOSMO! ONLINE


Ukraine minta dana RM2.5 trilion untuk bina semula negara
Oleh KOSMO!

24 April 2022, 3:00 pm
KIEV – Perdana Menteri, Denys Shmyhal merayu negara-negara anggota Tabung Kewangan Antarabangsa (IMF) supaya menyalurkan bantuan kewangan kepada Ukraine, lapor agensi berita United Press International kelmarin.
Beliau berkata, Ukraine memerlukan dana sekurang-kurangnya AS$600 bilion (RM2.5 trilion)  untuk membina semula negara susulan pencerobohan oleh Russia.
Shmyhal menyatakan demikian semasa menghadiri mesyuarat peringkat menteri yang dianjurkan oleh IMF dan Bank Dunia di Washington ketika perang Russia-Ukraine menghampiri bulan ketiga.
Sejak Russia melancarkan pencerobohan yang dinamakan ‘operasi ketenteraan khas’  ke atas Ukraine pada 24 Februari lalu, lebih 2,340 orang awam dilaporkan terbunuh dengan lima juta rakyat tempatan terpaksa menjadi pelarian di negara-negara jiran.
Peperangan itu juga  memusnahkan banyak bangunan di Ukraine, menyebabkan anggaran dana terbaharu yang dipohon Shmyhal Khamis lepas meningkat AS$50 bilion (RM216 bilion) berbanding permintaan awal pada pertengahan Mac lalu.
Semasa mesyuarat tersebut, Shmyhal turut memperincikan rancangan Rusia yang mahu memusnahkan Ukraine dan sektor ekonominya.

Katanya, bagi pelan jangka pendek, Kiev akan  memerlukan dana antara AS$4 bilion (RM17 bilion) hingga AS$5 bilion (RM21 bilion) sebulan selama enam bulan untuk kelangsungan hidup rakyat dan  membayar gaji kakitangan awam termasuk anggota tentera.
“Sekatan pelabuhan, serangan ke atas kilang dan  cubaan mengganggu pelaburan serta  memusnahkan bandar di Ukraine. Semua ini adalah sebahagian daripada matlamat Rusia dalam pencerobohannya,” kata Shymyhal dalam satu kenyataan.
Bank Dunia sebelum ini meramalkan bahawa ekonomi Ukraine berisiko menguncup sebanyak 45 peratus tahun ini, manakala senario lebih buruk menyaksikan pengeluaran kasar barangan domestik susut hingga 75 peratus.
Awal minggu ini, Presiden Ukraine, Volodymyr Zelenskyy dan Pengarah IMF, Kristalina Georgieva telah membincangkan usaha pembinaan semula selepas perang berakhir.
Shmyhal dalam masa sama,  menggesa anggota-anggota  IMF untuk menderma 10 peratus daripada hak pengeluaran khas (SDR) mereka kepada Ukraine sebagai jawapan kepada krisis ekonomi.
SPD ialah aset rizab antarabangsa yang diwujudkan IMF untuk menambah rizab negara anggotanya.
Jika setiap negara anggota memperuntukkan 10 peratus daripada pegangan mereka dalam rizab itu, ia akan memberi Kiev akses kepada dana berbilion-bilion dolar yang dimohon oleh Shymhal.
IMF pada Mac lalu meluluskan pengeluaran AS$1.4 bilion (RM6.05 bilion) buat Ukraine melalui Instrumen Pembiayaan Pantasnya.
Sementara itu, Georgieva bersetuju dengan anggaran Shmyhal bahawa Ukraine akan memerlukan bil AS$5 bilion sebulan dalam tempoh tiga bulan akan datang hanya untuk memastikan ekonominya kekal berfungsi. – Agensi


Yayasan Bank Rakyat sumbang RM20,000 kepada fakir, anak yatim
Oleh NOR AZIAH MAT NOH

24 April 2022, 2:41 pm
PETALING JAYA – Yayasan Bank Rakyat (YBR) telah mengagihkan peruntukan sebanyak RM20,000 terhadap 200 penerima bantuan golongan B40 di kawasan Parlimen Sabak Bernam, semalam.
Ahli Lembaga Pemegang Amanah Yayasan Bank Rakyat, Datuk Abd. Rahman Bakri berkata, pihaknya berharap sambutan Aidilfitri tahun ini lebih meriah apabila kerajaan memberikan kebenaran pulang ke kampung halaman kepada rakyat untuk bertemu keluarga.
“Diharap warga kota yang pulang ke kampung dapat mengambil rehat yang secukupnya sebelum mula memandu pulang ke destinasi masing-masing.
“Ini kerana kebanyakan punca-punca kemalangan adalah akibat keletihan, pemandu yang tidak cukup rehat dan mengantuk,” katanya ketika berucap pada Program Ihya Ramadan semalam.
Terdahulu, beliau turut menyampaikan sumbangan kepada 200 penerima dalam kalangan fakir serta anak-anak yatim.
Turut hadir Ketua Bahagian Operasi Menanggung Tugas Pengurus Besar YBR, Syaiful Rizal Abdul Ghani serta Pengurus Komunikasi Korporat YBR, Mohamad Ghazali Zainal Abidin.

Dalam program itu juga, majlis berbuka puasa turut disediakan bagi meraikan 1,000 tetamu termasuk 200 penerima sumbangan serta kehadiran pemimpin masyarakat di sekitar Sabak Bernam.
Sementara itu, Abd. Rahman turut mengajak seluruh penduduk untuk hadir ke Rumah Terbuka Aidilfitri Sabak Bernam yang akan diadakan pada 28 Mei nanti. – KOSMO! ONLINE


Mimi Fly mengaku bercinta dengan lelaki kulit hitam
Oleh MOHD. HAIKAL ISA

24 April 2022, 2:58 pm
PETALING JAYA – Lima tahun menjanda, penyanyi Mimi Fly mengakui sedang menjalin hubungan romantis dengan seorang lelaki kulit hitam atau negro.
Mimi atau nama sebenarnya, Shamimi Amalina Norhisham mendedahkan, hubungan istimewa antara mereka sudah mula terjalin sejak dua tahun lalu dan kini sedang dalam fasa mengenali diri masing-masing dengan lebih mendalam.
“Kami mula berkenalan ketika bertemu di satu destinasi percutian dan sejak itu, kami semakin rapat walaupun hubungan terpaksa diteruskan secara jarak jauh (LDR) sebab dia sekarang menetap di Amerika Syarikat.
“Dia merupakan seorang doktor pakar tulang belakang dan sangat memahami diri dan berfikiran terbuka. Dia tak pernah takut dengan bagaimana saya membawa diri di depan khalayak.
Kata Mimi, hubungannya dengan lelaki asal Amerika Syarikat itu semakin serius hari demi hari namun buat masa sekarang, dibatasi jarak jauh iaitu antara Malaysia dan negara Uncle Sam tersebut. – AWESOME TV.
“Insya-Allah, kalau ada jodoh, jadilah. Dipendekkan cerita, waktu pertama kali jumpanya, saya macam terus terpaut hati dan energi yang sama turut lahir darinya,” katanya kepada Kosmo! Online ketika ditemui pada majlis tayangan perdana program raya Awesome TV 2022 di ibu negara, baru-baru ini.
Tidak mahu terlalu memperincikan tentang hubungan yang masih lagi baharu, pelantun lagu Superfly itu cuma berharap agar dipertemukan jodoh dengan lelaki yang dapat menerima dirinya seadanya dan secara peribadi, dia dapat melihat masa depan tersebut bersama lelaki terbabit.

“Barangkali dia adalah kegembiraan yang saya cari selama ini. Dan sebagai seorang wanita, saya rasa semua orang layak bertemu jodoh yang dapat membawa kita maju ke hadapan dan memperbaiki apa kekurangan diri.
“Kalau boleh, saya nak hubungan kami diteruskan ke peringkat seterusnya kerana dia sendiri banyak memberi dokongan dan sokongan kepada saya untuk jadi manusia yang lebih baik.
“Ada orang tanya tak takut ke berkawan dengan orang kulit hitam dan jawapan saya, tidak langsung sebab saya rasa lelaki Melayu senang rasa intimidated (tercabar atau takut) dengan keterbukaan gaya hidup saya berdasarkan beberapa perhubungan yang telah saya lalui sebelum ini,” ujarnya.
Tambah Mimi lagi, dia berharap agar orang ramai tidak membuat andaian bukan-bukan namun memohon agar urusan jodohnya kali ini berhasil dengan baiknya hingga ke alam perkahwinan.
Terdahulu, Mimi, 36, pernah mendirikan rumah tangga dengan Mohd. Firdaus Hajar pada 16 Mei 2015 namun pasangan tersebut bercerai pada November 2017. – KOSMO! ONLINE


Hujan lebat hampir di semua negeri petang ini
Oleh NOR AZIAH MAT NOH

24 April 2022, 2:47 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang berlaku di hampir semua negeri sehingga pukul 5 petang ini.
MetMalaysia dalam satu kenyataan berkata, antara kawasan terlibat adalah keseluruhan negeri Perlis, Kuala Lumpur, Putrajaya dan beberapa kawasan di Sabah serta Sarawak.
“Hujan lebat juga dijangka berlaku di Kedah melibatkan sekitar Kubang Pasu, Padang Terap, Sik, Baling, Kulim serta Bandar Baharu manakala di cuaca buruk bakal melanda keseluruhan negeri Johor, Melaka dan Pulau Pinang.
“Selain itu, cuaca yang sama bakal melanda negeri Perak di kawasan Kerian, Larut, Matang Dan Selama, Kuala Kangsar, Kinta, Kampar, Batang Padang serta Muallim,” ujarnya dalam satu kenyataan hari ini.
Tambahnya, cuaca buruk dijangka berlaku di Selangor termasuk Kuala Selangor, Hulu Selangor, Gombak, Petaling, Kuala Langat, Hulu Langat serta Sepang manakala di Negeri Sembilan pula melibatkan daerah Jelebu, Seremban, Port Dickson, Kuala Pilah, Rembau dan Tampin.
Jelasnya, kawasan Pantai Timur yang terlibat adalah Terengganu di daerah Besut, Setiu, Hulu Terengganu, Dungun dan Kemaman manakala di Kelantan pula melibatkan kawasan Kuala Krai.

Sementara itu, cuaca buruk turut dijangka berlaku di Pahang melibatkan sekitar Tanah Tinggi Cameron, Raub, Jerantut, Temerloh, Maran, Kuantan, Pekan dan Rompin.
“Dalam pada itu, di Sabah pula cuaca buruk bakal melanda di Pedalaman termasuk Sipitang, Tenom, Kuala Penyu, Beaufort dan Tambunan manakala Pantai Barat pula sekitar Tuaran, Tawau (Lahad Datu) serta Sandakan dan Kudat
“Di Sarawak pula, kawasan terlibat adalah Kuching, Samarahan (Asajaya), Sri Aman, Betong, Sarikei, Sibu (Kanowit), Kapit, Bintulu, Miri (Subis dan Miri) serta Limbang,” ujarnya lagi.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam. – KOSMO! ONLINE


Jangan terpedaya iklan taubat RM20
Oleh WAT KAMAL ABAS

24 April 2022, 2:09 pm
BUKIT GANTANG – Jabatan Agama Islam Perak (JAIPk) diminta menyiasat pakej promosi taubat RM20 yang ditawarkan melalui sebaran poster kepada orang ramai di media sosial baru-baru ini.
Menteri di Jabatan Perdana Menteri (Hal Ehwal Agama), Datuk Idris Ahmad berkata, siasatan segera perlu dilakukan bagi mengesan mereka yang terbabit dalam perkara itu.
“Ini perkara serius kerana boleh merosakkan akidah umat islam di negara ini.
“Siasatan perlu segera dilakukan bagi mengesan mereka yang terbabit dalam modus operandi tersebut,” ujarnya kepada pemberita selepas Majlis Sumbangan Inspirasi Qaseh Ramadan dan Aidilfitri 1443 Yayasan Pembangunan Ekonomi Islam Malaysia (YaPEIM) di Kampung Sungai Petai, Changkat Jering di sini semalam.
Mengulas lanjut isu tersebut, beliau menasihatkan orang ramai khususnya umat Islam agar tidak mudah terpedaya dengan tawaran seumpama itu.
“Nak mohon taubat atas apa sahaja dosa yang telah kita lakukan, mohon dan berdoalah kepada Allah SWT.

“Agama Islam telah mengajar kita cara untuk melakukan taubat nasuha dan taubat itu kena dilakukan sendiri dan bukannya sebagaimana yang dicanang oleh pihak itu,” katanya. – KOSMO! ONLINE


Sistem pusat jagaan perlu ditambah baik, elak kes Bella berulang
Oleh NOR AZIAH MAT NOH

24 April 2022, 1:56 pm
PETALING JAYA – Kumpulan sukarelawan, Inisiatif Bantu-Bantu Malaysia menyambut baik tiga cadangan Tunku Mahkota Johor, Tunku Ismail Sultan Ibrahim bagi memastikan kesejahteraan kanak-kanak di negara ini terjaga.
Susulan itu, penggerak utama Bantu-Bantu Malaysia, Datin Dian Lee Cheng Ling menyarankan tujuh langkah yang perlu dilaksanakan kerajaan melalui Kementerian Pembangunan Wanita, Keluarga dan Masyarakat (KPWKM) bertujuan mengelakkan kes Bella berulang kembali.
“Pertama, penambahbaikan Rang Undang-Undang Akta Kanak-Kanak 2001 serta pelaksanaan Bahagian Perundangan dan Penguatkuasaan Jabatan Kebajikan Masyarakat (JKM) khususnya pematuhan garis panduan secara berterusan tanpa bergantung kepada aduan.
“Anggota penguatkuasaan juga perlu ditambah dalam melaksanakan tugas khusus selain meningkatkan pemantauan, penyiasatan serta penyediaan kertas pendakwaan terutamanya kes berhubung kanak-kanak,” katanya dalam satu kenyataan hari ini.
Selain itu, kerajaan perlu meningkatkan kempen kesedaran terhadap ibu bapa untuk memilih taska berdaftar susulan kewujudan taska tidak mendaftar dengan JKM.
Dian Lee.
“Penelitian bagi memastikan taska mendaftar khidmat melalui JKM perlu dilaksanakan serta mengalakkan majikan untuk menyediakan tadika di pejabat atau komuniti melalui skim potongan cukai dan bayaran minimal bulanan.

“Sementara itu, kerajaan perlu mewujudkan pusat sehenti bertujuan untuk mendaftar pusat jagaan serta taska bagi memudahkan proses pendaftaran yang kini melibatkan beberapa agensi berbeza,” ujarnya.
Dalam pada itu, kerajaan harus meneliti serta memberi bantuan terhadap pengusaha yang tidak berdaftar itu dalam mengurangkan kos bagi kursus pendidikan awal kanak-kanak.
“JKM juga wajib menapis dan menyemak latar belakang pemilik pusat asuhan atau pusat kebajikan kanak-kanak dengan pihak berkuasa bagi memastikan tiada rekod berkaitan jenayah sebelum dibenarkan beroperasi.
“Ketua komuniti juga boleh dilantik sebagai pemantau taska yang berdaftar bagi memastikan segala keperluan serta peraturan dipatuhi pengusaha dan tidak bergantung kepada pemantauan berkala agensi berkaitan selepas didaftarkan,” katanya.
Tambahnya, kerajaan digesa menambah baik khidmat Talian Kasih 15999 dengan menyediakan pakar kanak-kanak serta pakar psikologi selain meluaskan khidmat itu ke seluruh negara secara berfasa. – KOSMO! ONLINE


Budak perempuan cuba tahan kereta mengundur maut digilis
Oleh NORLIA RAMLI

24 April 2022, 1:48 pm
BALING – Seorang pelajar perempuan berusia sembilan tahun maut akibat digilis sebuah kereta ketika cuba menahan kenderaan tersebut yang mengundur dalam kejadian di Kampung Keledang Luar di Tawar dekat sini semalam.
Dalam kejadian kira-kira pukul 2.15 petang itu, mangsa dikatakan masuk ke dalam kereta jenis Proton Wira dan bermain di tempat duduk pemandu sebelum dipercayai menurunkan brek kereta tersebut.
Mangsa yang panik apabila kereta berkenaan bergerak secara mengundur terus keluar dan berlari ke arah belakang untuk menahan kereta itu daripada bergerak.
Tindakan pelajar Sekolah Kebangsaan Tawar terbabit bagaimanapun menyebabkan dia digilis sehingga mengakibatkan mangsa mengalami pendarahan pada kepala dan disyaki patah tulang tengkorak.
Ketua Polis Daerah Baling, Superintendan Shamsudin Mamat memberitahu, kejadian berlaku ketika mangsa berada di rumah bersama bapa saudara dan tiga adik beradiknya yang lain berusia antara tujuh hingga 15 tahun.
Katanya, kejadian disedari bapa saudara mangsa apabila terdengar jeritan tiga anak saudaranya menyatakan mangsa berada di bawah kereta.

“Bapa saudara bergegas ke lokasi kejadian dan mendapati anak saudaranya itu sedang berusaha mengeluarkan mangsa sebelum lelaki itu bertindak menolak kereta ke arah hadapan.
“Mangsa berjaya dikeluarkan dalam keadaan tidak sedarkan diri dan terus menghantarnya ke Hospital Sultan Abdul Halim (HSAH) di Sungai Petani menggunakan van ambulans swasta milik tempat bapa saudara mangsa bekerja,” katanya dalam satu kenyataan di sini hari ini. – KOSMO! ONLINE


80 peratus anggota bomba bertugas pada Hari Raya
Oleh SALEHUDIN MAT RASAD

24 April 2022, 2:26 pm
MARAN – Kira-kira 80 peratus daripada kira-kira 14,000 anggota bomba diarahkan bertugas sempena perayaan Hari Raya Aidilfiti tahun ini sebagai persediaan berhadapan sebarang kemungkinan termasuk kemalangan jalan raya dan bencana.
Timbalan Menteri Perumahan dan Kerajaan Tempatan, Datuk Seri Ismail Abdul Muttalib berkata, kira-kira 20 peratus lagi anggota yang dibenarkan bercuti pula boleh dipanggil bertugas pada bila-bila masa berdasarkan kepada keperluan.
“Pegawai dan anggota akan membuat rondaan  berkala di kawasan yang dikenalpasti sebagai ‘hotspot’ berlaku kebakaran terbuka serta kawasan rekreasi tumpuan orang ramai sempena cuti sekolah dan cuti perayaan.
“Ini juga bagi menghadapi sebarang kemungkinan berikutan pertambahan mendadak kenderaan di jalan raya yang mana bomba membuka bilik gerakan negeri sempena OPS Hari Raya Aidilfitri tahun ini,”katanya selepas Iftar Ramadan Maran Bikers dan Singapore Biker bersama 183 anak yatim dan 117 ibu tunggal di Dewan Terbuka Tengku Muda Pahang di sini semalam.
Menurutnya, setakat ini tiada arahan pembekuan cuti kepada anggota dan pegawai bomba bagi tahun 2022.
Jelasnya kira-kira 20 peratus anggota dan pegawai dibenarkan bercuti setelah mengambil kira pelbagai faktor sebagai ‘hadiah’ kerana bertugas pada tahun lalu. -KOSMO! ONLINE


Perut ditebuk tiga, Uyaina sedih tak dapat berpuasa penuh
Oleh SAIRUL ZAMRI MISRANI

24 April 2022, 1:42 pm
KUALA LUMPUR – Pelakon dan pengacara cantik Uyaina Arshad menyifatkan segala ujian yang diterimanya sebelum ini sebagai satu rezeki dari Allah buatnya.
Uyaina atau nama sebenarnya Saidatul Naseha Uyaina Arshad, 30, berkata, walaupun berat untuk ditanggungnya, tetapi harus berlapang dada menerima ketentuan tersebut.
“Alhamdulillah sekarang kesihatan saya makin pulih. Tapi sejujurnya, kalau ikutkan memang masih ada rasa sakit sampai sekarang.
“Nak terlalu bebas bergerak pun tak boleh sangat. Sebab sekarang masih dalam pemantauan doktor.
“Tapi alhamdulillah bayi dalam kandungan berada dalam keadaan sihat. Kena tebuk tiga lubang pada perut tu bukan satu benda yang normal dan biasa-biasa sakitnya,” katanya.
Uyaina ditemui Kosmo! Online pada majlis Tayangan Perdana Program Raya Astro 2022 di Nexus, Bangsar South di sini kelmarin.

Tambah pengacara MeleTOP itu, buat masa ini, dia masih dalam proses rawatan untuk beberapa minggu akan datang dan terpaksa memadam hasrat untuk berpuasa penuh tahun ini.
“Buat masa sekarang memang saya masih dalam proses rawatan dan ambil ubat-ubatan seperti yang doktor sarankan.
“Cuma sedikit sedih apabila puasa tahun ini tak dapat nak berpuasa penuh disebabkan masalah kesihatan yang dialami.
“Masa minggu pertama, alhamdulillah dapat berpuasa penuh, tetapi lepas saja kena apendiks masa hari ke lapan, terus tak dapat puasa sepenuhnya sampai ke hari ini,” ujarnya.
Terdahulu pada 11 April lalu, pelakon drama Love Elsa itu menjalani pembedahan membuang apendiks selepas mengalami kesakitan teruk pada bahagian bawah perut sebelah kanan.
Selang beberapa hari selepas menjalani pembedahan apendiks, Uyaina yang sedang hamil tiga bulan sekali lagi diuji apabila doktor memaklumkan dia mengalami keradangan pada dinding rahim.
Terdahulu, sehari sebelum umat Islam berpuasa, Uyaina berkongsi berita gembira dan mengesahkan dirinya hamil anak sulung.
Untuk rekod, Uyaina dan Raja Syahiran yang juga merupakan penyanyi bernikah di Colony Star Boulevard di ibu negara pada 20 Disember lalu. – KOSMO! ONLINE


Jemaah masjid meninggal dunia ketika solat tarawih
Oleh NORLIA RAMLI

24 April 2022, 2:04 pm
BALING – Seorang jemaah lelaki rebah sebelum menghembuskan nafas terakhir ketika menunaikan solat sunat tarawih secara berjemaah di Masjid Tunku Intan Safinaz di Kampung Lanai di sini semalam.
Zamri Saad, 51, dari Lorong Sungai Tas, Kampung Lanai rebah ketika menunaikan solat sunat pada rakaat ke-20 sebelum disahkan meninggal dunia di masjid tersebut.
Penduduk kampung, Hashim Osman, 51, berkata, semasa kejadian arwah berada di saf belakang imam.
“Ketika rakaat ke-20 sebelum tahiyat akhir, tiba-tiba arwah rebah. Jemaah sempat menghabiskan solat dan terus mendapatkan arwah yang ketika itu sedang nazak dan mengajarnya mengucap dua kalimah syahadah,” katanya ketika ditemui di rumah arwah di sini hari ini. – KOSMO! ONLINE


Bekalan daging lembu di Negeri Sembilan sempena Aidilfitri mencukupi
Oleh ZAKKINA WATI AHMAD TARMIZI

24 April 2022, 1:37 pm
SEREMBAN – Bekalan daging lembu di Negeri Sembilan mencukupi bagi menampung permintaan orang ramai sempena Aidilfitri yang akan disambut tidak lama lagi.
Pengerusi Jawatankuasa Bertindak Pertanian dan Industri Asas Tani negeri, Datuk Bakri Sawir berkata, ini kerana Lembaga Pemasaran Pertanian Persekutuan (FAMA) menyediakan sebanyak 83 tan bekalan daging menerusi penganjuran program Mantai Perdana.
“Kami memberi jaminan bekalan daging bagi sambutan Aidilfitri kali ini mencukupi.
“Menerusi program Mantai Perdana, 83 tan daging akan disediakan dan ia melibatkan penyertaan seramai sembilan pengusaha di seluruh negeri ini,” katanya kepada pemberita selepas mempromosikan Program Mantai Perdana Online Negeri Sembilan 2022 di Pasar Tani Kekal Paroi, di sini hari ini.
Sementara itu, beliau memberitahu, sempena program Mantai Perdana tahun ini, buat pertama kalinya orang ramai boleh membuat pembelian secara dalam talian menerusi laman web www.agrobazaar.com.my
“Melaluinya pelanggan tidak perlu berasak-asak untuk mendapatkan daging. Secara tak langsung ia membantu penternak mengetahui kuantiti pembelian daging yang diperlukan serta mengelak pembaziran ketika hari Mantai,” katanya.

Jelas beliau, subsidi sebanyak RM3 bagi setiap pembelian satu kilogram (kg) daging dengan maksimum pembelian sebanyak tiga kg akan diberikan kepada pelanggan yang membuat tempahan secara dalam talian. -KOSMO! ONLINE


Indonesia umum larangan eksport minyak masak
Oleh KOSMO!

24 April 2022, 2:00 pm
JAKARTA – Presiden Indonesia Joko Widodo (Jokowi) mengisytiharkan larangan eksport bahan mentah yang digunakan untuk  menghasilkan minyak masak dan minyak masak bermula 28 April ini sehingga diberitahu kelak, lapor laman berita Kompas kelmarin.
Pengumuman itu dibuat selepas Indonesia berdepan kekurangan serius bekalan minyak masak sejak awal tahun ini.
“Hari ini (Jumaat) saya telah mempengerusikan mesyuarat mengenai keperluan rakyat dan ketersediaan bekalan minyak masak dalam negara.
“Berdasarkan maklumat yang dibentangkan kepada saya,  maka dengan ini saya mengambil keputusan bahawa pemerintah akan menangguhkan eksport bahan mentah bagi menghasilkan minyak masak dan minyak masak bermula 28 April ini hingga tarikh yang diberitahu kelak,” katanya.
Tambah Jokowi, beliau akan terus memantau dan menilai larangan tersebut  dari semasa ke semasa.
Langkah itu dilaksanakan  bagi memastikan bekalan minyak masak kembali pulih di pasaran tempatan dengan harga yang berpatutan.

Menurut Jokowi, harga jualan minyak masak di pasaran antarabangsa sangat tinggi maka peniaga cenderung mengeksport minyak ke luar negara berbanding menjualnya di pasaran domestik. – Agensi


Gaji minimum RM1,500 tetap dilaksana 1 Mei ini
Oleh MOHD AZLI ADLAN

24 April 2022, 2:20 pm
KEMAMAN – Kerajaan memberi jaminan pelaksanaan gaji minimum RM1,500 akan tetap dilaksanakan mulai 1 Mei ini.
Perdana Menteri, Datuk Seri Ismail Sabri Yaakob berkata, kerajaan tidak akan membuat pusingan U demi kepentingan 16.4 juta golongan pekerja di negara ini.
“Walaupun ada cadangan dan rayuan (pihak majikan), saya beri jaminan penetapan gaji minimum RM1,500 akan diteruskan pada 1 Mei (ini), tidak akan ada u turn (pusingan U).
“Butiran lanjut akan diumumkan Menteri Sumber Manusia (Datuk Seri M. Saravanan),” katanya selepas menyampaikan pampasan kepada 709 bekas pekerja Perwaja Steel Sdn. Berhad di sini hari ini.
Ismail berkata, kerajaan telah membuktikan kecaknaan menjaga kebajikan pekerja terutama membantu mereka berhadapan suasana getir sewaktu pandemik Covid-19 dan mengurangkan kadar pengangguran.
Jelas beliau, antara inisiatif yang telah dilaksanakan kerajaan ialah memperkenalkan subsidi upah dan program Jamin Kerja.

“Tanpa campur tangan kerajaan, (banyak) syarikat dan kilang akan membuang pekerja ekoran tidak dapat beroperasi ketika pelaksanaan Perintah Kawalan Pergerakan (PKP) 1.0.
“Program Jamin Kerja pula telah membantu 581,000 orang mendapat pekerjaan pada tahun 2021 dan kita sasar 600,000 orang pada tahun ini,” katanya. – KOSMO! ONLINE


‘Angkut’ anak ke set penggambaran, Nad Zainal ada sebab tersendiri
Oleh SAIRUL ZAMRI MISRANI

24 April 2022, 2:00 pm
PETALING JAYA – Kerap pulang lewat dan tiada masa bersama anak tersayang membulatkan hati pelakon Nad Zainal bertindak membawa putera sulungnya, Fahad Ibrahim ke lokasi penggambaran.
Kata Nad, kerjayanya sebagai pelakon yang tidak mengira masa dan kerap pulang lewat ke rumah sebelum ini sering dipersoalkan anaknya itu.
Pelakon Dendam Seorang Isteri juga percaya, tindakannya mampu memberi pendedahan awal kerjayanya sebagai seorang pelakon untuk difahami si anak.
“Semalam adalah hari bawa anak ke kantor (pejabat), bagi dia faham kenapa mommy (emak) dia selalu balik lewat.
“Tapi dia happy (gembira) pula semalam, risau pula esok dia minta nak ikut lagi,” tulisnya.
Menerusi hantaran dalam Instagram, Nad turut memuat naik video kenangan pertama kali ditemani anak lelakinya itu ketika sedang bekerja.

Terdahulu, Nad atau nama sebenarnya Farah Nadia Zainal Abidin, 32, mendirikan rumah tangga bersama pengurusnya Muhammad Faliq Amirullah pada 18 Disember 2015.
Mereka dikurniakan sepasang cahaya mata bernama Fahad Ibrahim, 6, dan Budi Kalsom yang kini memasuki usia setahun. – KOSMO! ONLINE


Garis panduan sekolah 4.0 selepas pengumuman KKM
Oleh SOFIAN BAHAROM

25 April 2022, 8:56 pm
PUTRAJAYA – Garis Panduan Pengurusan dan Pengoperasian Sekolah 4.0 akan dibentangkan selepas pengumuman kelonggaran prosedur operasi standard (SOP) Covid-19 oleh Kementerian Kesihatan (KKM) pada Rabu ini.
Menteri Kanan Pendidikan, Datuk Dr. Radzi Jidin berkata, sejurus sahaja pengumuman KKM, Kementerian Pendidikan (KPM) akan menyelaraskan perkara yang dibincangkan sebelum garis panduan baharu tersebut diumumkan.
“Kita tahu bahawa ramai ingin melihat sektor pendidikan dibuka dengan lebih meluas. Insya-Allah kita sudah buka sedikit demi sedikit cuma kita mengambil pendekatan lebih cermat,” katanya ketika berucap pada Majlis Ihya Ramadan Bersama-sama Menteri Kanan Pendidikan di sini hari ini.
Kelonggaran beberapa SOP Covid-19 yang bakal diumumkan Rabu ini bersifat selamat dan cermat, kata Menteri Kesihatan, Khairy Jamaluddin Abu Bakar baru-baru ini.- KOSMO! ONLINE


Posmen maut kereta dipandu bertembung Hilux
Oleh ASLIZA MUSA

25 April 2022, 11:44 pm
TAPAH – Seorang posmen maut setelah kereta dipandunya terbabas masuk ke laluan bertentangan dan bertembung sebuah kenderaan pacuan empat roda Toyota Hilux di Kilometer 82, Jalan Ipoh-Kuala Lumpur dekat Sungkai petang tadi.
Dalam kejadian pukul 6.30 petang itu, mangsa, Mohamad Nurazreen Faizal Zul, 30, yang memandu Perodua Viva meninggal dunia di Hospital Slim River ketika menerima rawatan.
Ketua Polis Daerah Tapah, Superintenden Wan Azharuddin Wan Ismail berkata, kemalangan berlaku ketika kereta dipandu mangsa dalam perjalanan dari arah Slim River menghala ke Bidor.
Katanya, apabila sampai di tempat kejadian, kereta tersebut dipercayai hilang kawalan dan masuk ke lorong bertentangan.
“Sebuah Toyota Hilux dipandu lelaki berusia 38 tahun yang berada di laluan Sungkai menghala ke Slim River tidak sempat mengelak lalu berlanggar dengan kereta mangsa.
“Akibat kemalangan itu, mangsa cedera parah dan dirujuk ke Hospital Slim River untuk rawatan manakala pemandu Toyota Hilux tidak mengalami sebarang kecederaan,” katanya di sini hari ini.

Beliau berkata, mangsa yang bertugas di Pejabat Pos Tanjung Malim bagaimana pun disahkan meninggal dunia di Hospital Slim River pada pukul 8.30 malam. – KOSMO! ONLINE


Maliq Streams salur sumbangan kepada 15 rumah kebajikan
Oleh AHMAD SHAHERMAN SHAMSURI

25 April 2022, 11:48 pm
KUALA LUMPUR – Syarikat Malik Streams Corporation Sdn. Bhd. menyalurkan sumbangan sebanyak RM160,000 kepada 15 rumah kebajikan di sekitar Lembah Klang sempena Majlis Infak Sumbangan Hari Raya Aidilfitri dan berbuka puasa di Hotel Shangri-La hari ini.
Ketua Pegawai Eksekutif Malik Streams, Datuk Abdul Malik Dasthigeer berkata, sumbangan yang diberikan adalah bertujuan bagi membantu golongan tertentu dan meringankan beban mereka di samping menceriakan lagi suasana Hari Raya Aidilfitri.
““Selepas hampir dua tahun kita tidak dapat mengadakan majlis berbuka puasa susulan Covid-19 tetapi ia tidak melunturkan semangat kami untuk terus menyantuni anak-anak yatim dan golongan yang kurang bernasib baik.
“Kerja amal ini diadakan dengan tujuan untuk mengurangkan bebanan, tekanan dan penderitaan golongan yang kurang mampu serta menzahirkan tanggungjawab kebajikan secara inklusif ke arah kesejahteraan masyarakat,” katanya ketika berucap pada Majlis Majlis Infak Sumbangan Hari Raya Aidilfitri di sini tadi.
Turut hadir Menteri Wilayah Persekutuan, Datuk Seri Dr. Shahidan Kassim dan Menteri Sumber Manusia, Datuk Seri M. Saravanan.
Tambah Abdul Malik, setiap pertubuhan kebajikan terbabit menerima RM5,000 hingga RM15,000 mengikut kapasiti rumah tersebut.

“Sumbangan berkenaan disampaikan dalam bentuk replika cek dan duit raya untuk kanak kanak serta hamper barangan keperluan yang akan diberikan mengikut kapasiti dan keperluan rumah-rumah kebajikan berkenaan,” jelas beliau.
Dalam pada itu, majlis sumbangan amal anjuran Malik Streams kali ke-15 itu turut menyantuni seramai 4,000 orang terdiri daripada anak-anak yatim, pelajar tahfiz, golongan kurang upaya dan warga emas.- KOSMO! ONLINE


Gelandangan lelaki ditemui mati di kedai lama
Oleh NOR AINNA HAMZAH

25 April 2022, 10:31 pm
TAMPIN – Seorang lelaki dipercayai Gelandangan ditemui mati di sebuah kedai lama di Kampung Tanjung Pisang, Jalan Tampin-Gemas, di sini, petang tadi.
Ketua Polis Daerah Tampin, Superintenden Anuwal Ab Wahab berkata, polis menerima maklumat pada pukul 3.40 petang dari orang awam telah menemui mayat tersebut di hadapan kedai lama berkenaan disyaki berbangsa India berusia lingkungan 50 tahun tanpa sebarang identiti.
Menurutnya, mayat tersebut dalam keadaan mencangkung seolah-olah sedang tidur dan terdapat tompokan darah di sekitar mayat berkenaan.
“Lelaki yang disyaki gelandangan berkenaan dalam keadaan mabuk telah muntah darah beberapa kali di perhentian bas hadapan Hospital Tampin dan kemudian berjalan kaki ke lokasi tempat beliau dijumpai mati.
“Siasatan awal tempat kejadian telah dijalankan bersama pihak forensik Hospital Tampin dan didapati tiada sebarang unsur jenayah di mana tiada sebarang kecederaan di tubuh badan lelaki tersebut,” katanya dalam satu kenyataan hari ini.
Ujar Anuwal lagi, walaupun terdapat kesan pendarahan tetapi ianya dipercayai dari muntah darah lelaki berkenaan.

Menurutnya, mayat mangsa telah dihantar ke Jabatan Forensik Hospital Tampin untuk bedah siasat dan kes diklasifikasikan sebagai mati mengejut.-KOSMO! ONLINE


Banduan paling berbahaya di Britain dibenar bela burung
Oleh KOSMO!

25 April 2022, 8:00 pm
LONDON – Penjenayah-penjenayah paling ganas dan berbahaya di Britain dibenarkan untuk membela burung di dalam sel penjara mereka, lapor akhbar Daily Star semalam.
Mereka adalah antara banduan yang ditempatkan di penjara kategori A termasuk perogol, pembunuh, pengganas dan penjenayah yang menimbulkan ancaman besar kepada masyarakat sekiranya melarikan diri.
Banduan yang mempamerkan tingkah laku yang baik dibenarkan membela burung baji dan kakaktua kecil atau ayam sebagai balasan kepada sikap baik itu.
Kebanyakan banduan yang dibenarkan membela burung adalah mereka yang dikenakan hukuman penjara seumur hidup, lapor akhbar The Sun.
Burung-burung itu dijual kepada banduan pada harga sekitar £5 (RM27) dan akan dirampas jika mereka mengabaikan tanggungjawab.
Keputusan itu dibuat oleh gabenor dalam membantu pakar untuk menangani tekanan yang dihadapi banduan.

Mereka bagaimanapun tidak dibenarkan membawa haiwan peliharaan bersama jika dipindahkan ke penjara baharu.
Jurucakap Kementerian Kehakiman menyatakan bahawa membela burung akan menimbulkan rasa tanggungjawab dan minat dalam kalangan banduan, terutamanya bagi mereka yang menjalani hukuman penjara yang panjang. – Agensi


Pekerja pasar raya maut kemalangan
Oleh NIK NUR IZZATUL HAZWANI NIK ADNAN

25 April 2022, 8:50 pm
KEMAMAN – Seorang pekerja sebuah pasar raya maut selepas motosikal ditunggangnya terlibat dalam kemalangan jalan raya dengan sebuah lori treler di Kilometer 137, Jalan Kuala Terengganu-Kuantan berhampiran Kijal di sini hari ini.
Dalam kejadian kira-kira pukul 9.40 pagi itu, mangsa, Nur Qasrina Abdul Kassim, 27, dari Kampung Baru Bukit Teruna di sini meninggal dunia akibat kecederaan parah di bahagian kepala.
Ketua Polis Daerah Kemaman, Superintendan Hanyan Ramlan berkata, sewaktu kejadian, mangsa menunggang motosikal dikatakan dalam perjalanan ke tempat kerja di Binjai, Chukai di sini.
“Sewaktu tiba di lokasi kejadian, motosikal ditunggangi mangsa dikatakan hilang kawalan lalu tergelincir selepas terlanggar bahu jalan yang sedikit tinggi kerana baru diturap.
“Mangsa kemudiannya terjatuh di atas jalan sebelum dilanggar sebuah lori treler di belakangnya,” katanya ketika dihubungi Kosmo! di sini hari ini.
Hanyan berkata, mayat Nur Qasrina telah dibawa ke Unit Forensik Hospital Kemaman untuk tindakan lanjut. – KOSMO! ONLINE


Peminat sedih lihat keadaan Zamani sakit tulang belakang
Oleh KOSMO!

25 April 2022, 8:07 pm
PETALING JAYA – Meskipun tahap kesihatan diri semakin kurang baik, namun ia tidak menjadi penghalang buat penyanyi, Zamani Ibrahim untuk terus memberi persembahan yang terbaik dalam menghiburkan peminatnya.
Baru-baru ini tular video persembahan Zamani di sebuah majlis berbuka puasa yang membuat ramai sebak melihat kegigihannya menyanyikan lagu popular, Kelopak Cinta Kita meskipun dalam keadaan membongkok.
Perkongsian seorang pengguna media sosial, Anna Soffia semalam, telah menerima lebih 1.5 juta tontonan dan rata-ratanya bersimpati dengan keadaan penyanyi itu.
Namun, ramai memuji suara Zamani yang masih ‘power’ dan merdu sejak dari kemunculan awalnya lagi.
Tambah Anna, dia memaklumkan penyanyi itu sempat meminta maaf kepada penonton yang hadir kerana tidak dapat beraksi seperti dulu.
“Semalam dia (Zamani) minta maaf sebab tak macam dulu, tapi suara dia memang jatuh cinta,” tulisnya menerusi ruang komen.

Dalam pada itu, orang ramai turut mendoakan agar Zamani diberikan kesihatan yang baik dan segera sembuh dari masalah tulang belakang.
“Semoga Zamani kembali sihat seperti dulu,” kata Mr Apit.
Seorang lagi pengguna, Ali Basruddin mengharapkan sebuah keajaiban berlaku kepada penyanyi kesayangannya itu untuk terus kembali sihat.
“Moga Allah hadirkan satu keajaiban, abang Zamani akan kembali sihat untuk hiburkan ramai, suara abang tetap ada dalam jiwa kami, walaupun keadaan abang seperti ini, abang seorang yang kuat demi peminat,” luahnya. – KOSMO! ONLINE


Kerajaan akan perhalusi cadangan memperkasa DDI
Oleh LUQMAN RIDHWAN MOHAMED NOR

25 April 2022, 8:02 pm
PUTRAJAYA – Perdana Menteri, Datuk Seri Ismail Sabri Yaakob memaklumkan, kerajaan akan memperhalusi cadangan dikemukakan oleh Dewan Perniagaan dan Perindustrian Kebangsaan Malaysia (NCCIM) khususnya dalam memperkasakan pelaburan langsung domestik (DDI).
Beliau berkata, perkara itu diputuskan pada Mesyuarat Majlis Tindakan Ekonomi (EAC) Bil. 3 Tahun 2022 yang berlangsung hari ini.
Menurut beliau, mesyuarat itu telah membincangkan dua perkara utama berhubung (DDI) dan pemerkasaan pusat sehenti (One Stop Centre – OSC) pihak berkuasa tempatan (PBT).
“Negara yang kini dalam fasa Peralihan ke Endemik dan DDI adalah elemen terpenting dalam pemulihan ekonomi.
” Sehubungan itu, Unit Perancang Ekonomi (EPU), Jabatan Perdana Menteri, Kementerian Kewangan (MOF) dan Kementerian Perdagangan Antarabangsa dan Industri (MITI) akan memperhalusi cadangan yang dikemukakan oleh Dewan Perniagaan dan Perindustrian Kebangsaan Malaysia (NCCIM) khususnya dalam memperkasakan DDI,” katanya dalam satu kenyataan hari ini.
Menurut Ismail Sabri, antara cadangan tersebut termasuklah melaksana kajian berkaitan inisiatif bagi mengurangkan 50 peratus kekangan birokrasi serta melakukan penyatuan dan penyelarasan insentif pelaburan dan merekayasa proses pengurusan buruh asing.

Turut dicadangkan, ujar beliau, adalah menyediakan pelan tindakan untuk mengembang rangkaian perusahaan kecil dan sederhana dengan pelaburan langsung asing (PKS-FDI).
“Bagi melonjakkan potensi DDI, kerajaan akan terus komited memperbaiki kualiti perkhidmatan pihak berkuasa tempatan (PBT) khususnya memperkasakan pelaksanaan OSC 3.0 kepada OSC 3.0 Plus agar sentiasa efisien, cepat dan telus.
“OSC 3.0 Plus adalah prosedur lengkap dan seragam berdasarkan undang-undang semasa bagi mengawalselia dan memudahcara proses pemajuan di kawasan PBT sehingga bangunan layak diduduki menggunakan aplikasi digital sepenuhnya di semua 98 PBT di Semenanjung Malaysia,” katanya.
Ismail Sabri berkata, penambahbaikan tersebut melalui pengenalan Sistem OSC 3.0 Plus Online dengan penekanan kepada aspek ‘teach in’, pengurusan aduan dan sesi libat urus pemegang taruh termasuk membangun mekanisme pusat sehenti pelesenan secara digital.
Beliau berkata, proses pemulihan ekonomi negara kini berada pada momentum terbaik.
“Kerajaan komited untuk memastikan DDI terus dirangsang dengan mengambil pendekatan mempermudahkan urusan para pemain industri,” katanya. – KOSMO! ONLINE


Hujan lebat di beberapa negeri malam ini
Oleh NOR AZIAH MAT NOH

25 April 2022, 7:15 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang berlaku di beberapa negeri malam ini.
MetMalaysia dalam satu kenyataan berkata, antara kawasan terlibat adalah keseluruhan negeri Kedah, Perlis, Pulau Pinang dan beberapa kawasan di Sabah serta Sarawak.
“Hujan lebat juga dijangka berlaku di Negeri Sembilan melibatkan kawasan Jelebu, Jempol dan Tampin manakala cuaca buruk bakal melanda keseluruhan Johor, Melaka dan Labuan.
“Selain itu, cuaca yang sama di negeri Perak sekitar Kerian, Larut, Matang Dan Selama, Hulu Perak, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak dan Batang Padang,” ujarnya dalam satu kenyataan hari ini.
Tambahnya, kawasan Pantai Timur yang terlibat adalah Pahang di daerah Tanah Tinggi Cameron, Lipis, Jerantut, Temerloh, Maran, Bera dan Rompin.
“Dalam pada itu, di Sabah pula cuaca buruk bakal melanda di Pedalaman termasuk Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau serta Sandakan (Tongod).

“Di Sarawak pula, kawasan terlibat adalah Kuching, Serian, Samarahan, Sri Aman, Betong, Sarikei, Sibu (Kanowit), Mukah (Tanjung Manis dan Daro), Kapit (Song), Miri (Marudi) serta Limbang,” ujarnya lagi.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam. – KOSMO! ONLINE


Tular pelajar sekolah makan makanan dari atas lantai
Oleh KOSMO!

25 April 2022, 9:00 pm
JAKARTA – Sebuah klip video menjadi tular di media sosial Indonesia kerana memaparkan situasi seorang lelaki menghidangkan makanan kepada pelajar sebuah sekolah agama dengan cara meletakkannya di atas lantai tanpa berlapik, lapor laman berita Suara.com.
Video itu dimuat naik pada akaun Instagram bernama @ihsanalkolev09.
Menerusi video berkenaan, kelihatan sekumpulan pelajar lelaki sedang berkumpul di sebuah bilik. Mereka dilihat duduk di atas lantai tanpa beralaskan tikar atau apa-apa peralatan.
Pelajar-pelajar itu dilihat memakai kopiah dan berkain pelikat.
Tidak lama kemudian, seorang lelaki berbaju hijau datang membawa besen yang berisi makanan. Lelaki itu dilihat mencedok makanan dan meletakkannya di atas lantai jubin tanpa beralaskan pinggan atau dulang.
Sebaik sahaja lelaki itu selesai, pelajar-pelajar lelaki itu terus menjamah makanan yang disediakan tanpa berasa risau akan kotoran yang ada pada lantai tersebut. Malah, mereka terlihat bersemangat ketika menjamu selera.

Video itu mendapat perhatian netizen di ruangan komen.
“Sungguh tidak menunjukkan adab bahawa kebersihan itu sebahagian daripada iman, sia-sia jika tiada adab,’’ tulis seorang netizen.
“Memang menyedihkan kerana menjaga keberishan dan kesihatan adalah perintah agama,’’ komen netizen lain. – Agensi